text: Djamars 16 di mei 2017, den oranan di mainta personal di Warda di Polis Barber a tene kontròl di tráfiko riba kaminda di Banda bou. Polis a para i kontrolá un total di 147 vehíkulo i parti un total di 37 prosèsverbal pa diferente infrakshon kometé entre otro: kore outo sin faha di seguridat; sin reibeweis bálido; sin seguro bálido; sin number di outo pagá; sin plachi number i ku glas skur. Tambe tabatin shofùr ku ta kore outo ku pitu, waiper i richtingwijzer ku no ta funshoná. Durante di e kontròl aki polis a konfiská kuater vehíkulo, kual a keda transportá ku kran pa Kurá. Tambe a detené dos persona ku no tabatin e dokumentonan nesesario pa por permanesé riba nos isla. E kontrolnan aki ta kontinuá.


c: text/html

text:
Brigitte Dijkhoff, kende tabata entre e 800 personanan cu a atende e Conferencia di Dia di Hende Muhe organisa pa Ministerio di Enseñansa, a describi e evento como un experiencia hopi bunita pa su caracter personal-emocional.
Dijkhoff a describi e conferencia como uno hopi interesante, y cu el a trece cu ne hopi motivacion y inspiracion. El a agrega cu no ta facil pa comparti experiencianan asina personal di nan bida cu publico, y cu admiracion a laga sa cu nan a crea un bunita experiencia pa tur esunnan presente.
Como un “public speaker” kende ta ofrece seminarionan di autoestima na tanto adultonan como muchanan, Mimi Williams ta traha cu CEDEHM (Centro pa Desaroyo di Hende Muhe).
El a expresa cu e ta emociona, y a siña hopi. “Nunca bo ta caba siña den bida,” el a bisa, agregando cu tin hopi hende muhe cu mester di sesionnan manera e conferencia aki pa yuda nan cu nan motivacion.
Trahando cu CEDEHM pa algun aña caba, Williams a nota cu un cos hopi importante cu hende muhenan mester siña, cu tambe a keda refleha pa e oradornan, ta cu ta tempo pa hopi hende muhe siña bisa “nos ta importante den tur sentido di e palabra, como mama, como yiu, y como hende”.
Hopi biaha e hende muhe no ta consciente di con importante e ta y “stima su mes” ta algo cu e mester siña. Tur hende cu a papia a bisa esaki tambe, ta tempo pa e persona stima su mes mas, el a conclui bisando.
Por a sinti sigur entre e damanan, y e poco cabayeronan, cu a participa na e evento aki riba dia 8 di maart cu e Conferencia di Dia di Hende Muhe ta un evento importante pa su motivacion y inspiracion, pa e forma cu ta encurasha union y sosten entre y e desaroyo di autoestima denter di cada hende muhe, como tambe e apoyo cu e hende homber por brinda na e hende muhe pa cu su desaroyo personal y profesional.

robotstxt: allowed

filter: keep


text:
E TOREN DI VIGILANCIA January 2015 | Un Gobierno sin Corupcion
Rond mundo, hende ta haya entidadnan gubernamental esunnan di mas corupto cu ta existi. Awor, un gobernacion liber di corupcion ta algo real of djis un soño?
TOPICO PRINCIPAL
Corupcion den Gobierno—Un Problema Mundial
E problema kisas ta mas serio cu bo ta pensa.
TOPICO PRINCIPAL
E Reino di Dios
—Un Gobierno sin Corupcion
Seis aspecto di e Reino di Dios ta mustra cu nunca e Reino aki lo bira corupto.
BIJBEL TA CAMBIA BIDA DI HENDE
Porfin Mi A Haya Contesta pa Mi Preguntanan!
Mayli Gündel a stop di kere den Dios ora su tata a muri. Con el a bolbe cuminsa kere den Dios y haya paz mental?
Con Bo Por Ta un Bon Esposo?
Esposonan mester percura bon pa nan famia, tanto materialmente como emocionalmente.
Bo Tabata Sa?
Kico Bijbel kiermen cu e palabra “eunuco”? Dicon wardadornan tabata separa carne for di cabrito den tempo biblico?
Nos Mester Resa na Hesus?
Hesus mes ta contesta e pregunta aki.
Pregunta Cu Bijbel Ta Contesta
Ta Dios a crea hende of nan a bin di bestia?
Lesa Mas Articulo Online
Bijbel Ta Papia di Matrimonio di Mesun Sexo?
Matrimonio ta un areglo di Dios, pues E sa mihor con por bo por tin un relacion duradero y feliz.


text:
ORANJESTAD (AAN) – DIARIO a ricibi un email cu e peticion cu e peticion si por yuda pa busca famia di Tanya Malcolm na Aruba.
Tanya su berdadero nomber ta Valerie Maica Carolina, naci dia 3 di September 1978 na Josep Brant Memorial Hospital na Burlington Ontario. Su mama Marlene Yvonne Irwin ta di San Nicolas Aruba, naci dia 11 di March 1951.
E tata no tabata sa di e embarazo pero e tempo ey tabata tin 50 aña, pero no sa su nomber y tambe ta biba na Aruba. E mama Marlene a move pa Canada pa casa cu Allan Lloyd Fiedtkou na 1978 y ora nan a casa, Marlene a haya sa cu e ta na estado.
Ora cu e baby a nace a Sali na cla cu e no ta yiu di Allan y ta di un otro tata prome cu Marlene a bay biba na Canada, y el a wordo duna pa adopcion 1 luna despues cu el a nace, pero Marlene tabata bishita su yiu varios biaha y tabata haya e adopcion hopi duro pe. E tabata dune pecho den su prome lunanan di bida.
Papelnan a wordo firma y dia 25 di September 1978 el a wordo entrega pa adoption, pero te na Augustus 29, 1979 tur cos a keda legaliza. Marlene y su casa Allan ta biba na Ontario Street.
Pero e amiga cu a manda e email pa Tanya ta na altura cu Marlene tin famia na Aruba na momento cu el a haya yiu, un ruman muher di 29, ruman di 26, ruman homber di 21 y ruman muher di 21, cu nan ta asumi cu nan tin e fam Irwin. E mama di Marlene, wela di Tanya e tempo ey tabata tin 55 aña di edad.
E welo a fayece cu 55 aña. Segun informacion e welo tabata di Guyana y tabata decendiente di Escocia y Portugues. Loke nan tin informacion di e tata di Tanya ta cu e ta di Aruba, e tabata mitar Indian y mitar color scur, e tabata den su 50 y tabata tin su propio negoshi di contractor di metal, y no tabata na altura di e embarazo.
E amiga awor ta buscando su mama, rumannan y demas famia na Aruba pa bin den contacto cu nan. Por yama na DIARIO pa esnan cu tin informacion.
E foto ta tempo cu Tanya tabata chiquito.


text:
Den e articulo aki nos ta pone atencion n’e artista Arubano Nigel Brown (34) kende pa varios aña ta briya riba escenarionan grandi y importante na Hulanda.
Cu apenas 2 aña Nigel y su mama a bay Hulanda unda el a crece. Originalmente e ta di San Nicolas. Na Hulanda, Nigel Brown a bay Conservatorium Inholland na Alkmaar.
Na aña 2007 Nigel Brown a participa den famoso programa IDOLS y a finalisa na puesto 4 entre e centenares di participante. Den The Voice of Holland 2011, el a logra e premio di cuarta finalista.
Den teatro Nigel a cuminsa na 2011 den e obra R&B ’90 y a keda invita pa t’e actor importante den e obra musical “JEANS”.
Cu “JEANS” el a tour 4 aña rond di Hulanda, actuando den tur teatro mas importante.
E ultimo 2 añanan Nigel Brown ta e actor importante di e famoso musical The Lion King cu a kibra tur record di musicals na Hulanda. Den The Lion King e tin e rol principal di SIMBA.
Ta bon pa menciona cu Nigel ta sumamente orguyoso di ta Arubiano y esaki e ta expresa den tur programa na radio y television Hulandes.
Aruba por ta orguyoso di su yiu di tera Nigel Brown kende p’e siguiente añanan no ta pensa pa stop sino lo ta activo den e mundo farandulero na Hulanda, unda cu e mundo aki t’e trabao oficial pa artista.
Den futuro tambe Nigel ta planea pa bin Aruba y brinda su talento musical cu e hobennan y pueblo en general.
Pa mas informacion por bishita su instagram account http://instagram.com/nigelbrowmusiq of tambe su facebook page Facebook.com/nigelbrownmusiq.
Tambe por tuma contacto cu su representante Marvin Eyra na 06-187-0-0166.


text:
E caso di Paul Croes a trece dilanti un elemento hopi importante pa nos pueblo. Aparentemente tin diferencia den trato hudicial y laboral entre un ciudadano y un Minister. Dangui Oduber por compronde cu sr. Paul Croes no kier tuma su retiro. Esey lo duna mas duda den su inocencia y lo por ta un señal cu e ta admiti su culpabilidad.
Bisando esey ta importante p’e compronde cu husticia y pais Aruba merece un trato husto y fair!
Si tabata un cuidadano e lo ta den voorarrest, kedando como Minister “ausente” e presion riba husticia ta keda enorme pa no castiga of hasta tapa evidencia, segun Dangui Oduber di MEP.
Cobrando salario (cu placa di belasting) durante su ausencia ta inaceptabel. Dangui Oduber kier suplica Paul Croes un biaha mas p’e tuma su retiro boluntariamente y laga husticia haci nan trabou trankilamente y tambe pa no cobra salario ni overbruggingstoelage durante e periodo aki.
“Nos tur sa cu na Aruba en caso cu ta sali dilanti cu bo ta inocente, niun di bo coleganan ni opositornan lo tin problema pa bo asumi bo posicion bek.
E mancha grandi cu e situacion aki a crea pa Aruba y bo persona ta algo cu abo so ta responsabel p’e!
Tuma e liderasgo den e caso aki p’asina pais Aruba por bay bek na ordo di dia.
E caso historico aki, prome biaha den historia na Aruba cu autoridad local y Hulandes ta haci un inval asina grandi riba un Minister, a paraliza un Gobierno manca caba y pone full un pueblo su cara na berguensa.
Como ciudadano afecta y disgusta p’e situacion y no como politico, mi ta bisa bo pensa riba pueblo di Aruba y pone nan na prome lugar”, segun Dangui Oduber di MEP.


text:
Ganadornan a ricibi nan premio
Durante e periodo di Festival di Buki pa Mucha 2015 di Biblioteca Nacional Aruba a ricibi diferente voucher como sponsor y a dicidi di rifanan. E prome rifa tabata consisti di tres premio. E prome premio un Sunset Sail obsekia pa De Palm Tours a ser gana pa sra Cindy Peña. Di dos premio un Dinner & Show di Occidental Grand Aruba a bay pa sra Hella Wehberg. Di tres premio un celular di Setar a bay pa De Cuba Electrical.
E di dos rifa tabata un weekend stay pa cortesia di La Cabana Beach Resort & Casino y e ganador tabata sra. Mildred Tromp.
Tambe tabata tin un premio di Like, Share and Win via Facebook cu tabata un Sunset Sail pa cortesia di Red Sail Sports y e ganador tabata sra. Yolanda Buddy.
Biblioteca Nacional Aruba kier a gradici e companianan aki cu tambe a aporta na e Festival di Buki pa Mucha 2015. Tambe nos kier a felicita tur e ganadornan cu nan premio.


text:
Djadumingu 27 di novèmber 2016 for di 1 or te ku 5 or di atardi na Sentro Deportivo Jorge Nicolaas, ‘Sporthal’ na Kaya Amsterdam, nos lo eksponé obranan di arte trahá pa detenidonan di e Institushon Hudisial Hulanda Karibense (JICN), lokalidat Boneiru. Tur hende ta keda kordialmente invitá pa bishita e eksposishon aki.
Esaki ya ta e di kuater aña kaba ku JICN ta organisá tal eksposishon di arte di detenido i ku hopi éksito. Meskos ku e aña nan anterior lo tin tantu pintura nan pa kologá na muraya komo obra nan di man trahá dor di e detenido nan mes.
E obranan di man a wòrdu trahá di forma independiente dor di e detenido nan i bou di nan propio inisiativa. Durante e eksposishon aki tin e posibilidat pa no solamente mira e obranan di arte i pinturanan, pero por kumpra nan tambe.
Bini trempan pa bo no pèrdè e chèns di kumpra e obra di bo gusto. E ganashi di benta lo bai pa proveé mas material, pa JICN por sigui stimulá i motivá e detenidonan pa kontinuá ku e empeño positivo di nan talento i abilidatnan.


text:
Sala multifunshonal di Barber ta bai drenta su último fase pa ta operashonal
Despues ku algun tempu pasá a tene un destaho ku 5 kontratista pa por yega na esun ku lo bai ehersé trabounan na e kompleho deportivo na Barber, djamars 22 di ougùstes direktor di FDDK, sr. Thakaidzwa Doran a firma un akuerdo ku K.W. Construction, den persona di sr. Kurtley Willems.
E akuerdo aki ta duna lus bèrdè na inisio di konstrukshon di e sala multifunshonal na Barber.
E konstrukshon di e sala aki ta kai bou di e metanan stratégiko di FDDK kual ta stimulá deporte den komunidat, krea i drecha fasilidatnan deportivo na Kòrsou.
FDDK kier a gradisí Ministerio di Enseñansa, Siensia, Kultura i Deporte (Señora Minister Marilyn Alcalla Walle) & Ministerio di Finansas (Señor Minister Kenneth Gijsbertha) pa yuda hasi esaki posibel.


text: Biba mas salú, ta un inisiativa di Marvienne Cordelia, Leroy Peters i nos BMS Team. Nos ta konstantemente ta profundisa den ramo di nutrishon, dieta, kustumbernan di kome, strategianan pa baha peso, tantu pa loke ta trata e parti theoretiko komo e parti praktiko. Nos tin un metodo ku nos a huza pa nos baha, i bira mas saludabel, kual ta balanse di nutriente, i ahustenan strategiko pa e parti mental tambe por hana praktika i krea miho kustumber. Nos a studia i tèst e metodo pa mas ku 2 aña largu, i na Hulanda, Kòrsou, Bonaire, Aruba, nos tin miles di hende ku por konta kon eksitoso e metodo ta. Ku informashonan ei nos a adapta e metodo na un manera simpel pero ku ta funshona, plus nos a adapta e kosnan pa nan ta barata, i prekura pa e hende no tin ku keda ku muchu hamber, of priva su mes di kome kosnan ku e gusta. I prinsipalmente, nos a partie di forma ku poko poko bo ta bai drenta un bida mas saludabel, i no diripiente. Prueba di efektividat di nos sistema Ta riba nos mes, i tur hende ku a bai diakuerdo pa purba nos metodo, kendenan A baha for di 5 te ku 45 kilo. (te ku ahinda) Nos no ta obliga niun hende na nada, ni no ta gaña niun hende nada, nos mes ta kanando e proseso ahinda i nos no ta pretende di ta miho ku niun otro. Loke nos ta sigura si, ta ku si bo sigui e metodo ku nos ta huza, bo ta baha sigurá. I bo ta siña kon pa KONTROLA bo peso ku sifras i echos, no ku krehensha i mito. Ta bale la pena aksentua ku nos ta totalmente kontra di dietanan extremo ku ta laga hende baha 15 ku 20 kilo pa luna. Nos no ke niun hende spera esei di nos.


text:
ORANJESTAD (AAN) – Ayera, diadomingo 16 di Juli E Movimento Laico “Lazos de Amor Mariano, Totus Tuus” a cumpli 18 años di existencia, mundialmente, y Matutino DIARIO a ricibi bishita di cuatro miembro di e Conseho di e Movimento, estableci na Aruba.
Nan ta sres. Alfredo Tangarife, director; Dario Bautista, subdirector; y e misioneronan sr. Juan Carlos Velez, y sra. Adriana Murcia de Bautista.
E Movimento a wordo funda na Aruba Dia 13 di Mei 2016, cu aprobacion di Obispo Luis Secco, y bao guia spiritual di Pastor Wuilder Jose Garcia.
Pa tal motibo, Diadomingo anochi, pa 7’or di anochi, a wordo celebra un Santo Sacrificio di Misa na Misa Cristo Rey.
Experencia na Aruba:
Sr. Alfredo Tangarife a comenta cu e experiencia di e movemento aki na Aruba, ta hopi fructifero.
“Ya nos a tene ocho retiro spiritual di 30 alma participante den cada un. E conversion ta bay hopi bon, y awor nos tin cuater Consagracion cu ta bay na Jesus pa medio di Maria. E ta consisti di 33 les durante nuebe luna, manera nos crece den scochi di mama Maria pa nos conoce un bida spiritual.
Nos tin apostolado na Imelda Hof, Fundacion Hende Muher den Dificultad y algun bishita na hospital. Tambe nos a haci apostolado cu habitantenan di caya, p.e adictonan ambulante, hibando nan e mensahe di Dios y cuminda. Intencion ta pa sigui cu mas Apostolado cu hendenan grandi, y bishita KIA”, sr. Tangarife a comenta.
Semper nan ta bay cu aprobacion di Obispo y cu Pastor Wuilder, y resguardando e carisma di Lazos.
Grupo di Oracion:
Señor Velez a menciona cu tur Diabierna nan tin grupo di oracion despues di Santo Sacrificio di Misa, na Hoeki di Maria banda di Pro Catedral.
Consagracion Nobo:
“Awor nos ta cuminza un Consagracion Nobo na Capel Cristo Sufriente na Madiki. Esaki ta tur Diamars despues di e Misa di 6’ or di atardi, y e ta dirigi na e comunidad completo”, sr. Tangarife a señala.
E Forza di e Movemento:
“Nos ta un comunidad Catolico, Laico. Nos ta fundamenta riba tres pilar: 1. Amor na Santo Eucaristia. 2. Amor na nos Mama Maria. 3. Obediencia na e Sumo Pontifice. Nos carisma ta e conversion di almanan. Pesey nos ta haci e retiro di conversion cu ta e prome paso pa nos habri nos curazon, y nos ta sigui cu Consagracion na nos Mama Maria, cu ta esun cu ta duna nos e forza pa e perseverancia y inspira nos pa bira un Misionero y busca otro alma pa yuda. Tur esaki nos ta haci en base na spiritualidad di San Luis Maria Griñon de Monfort. Awor nos ta haci retiro pa hende grandi y nos ta preparando pa haci retiro di mucha, y proximamente pa retiro di matrimonio. Pasobra e intencion ta busca e santidad den famia y hubentud, pa nos recobra nos sinti di nos Fe Catolico, pasobra hopi di nos ta bisa cu nos ta Catolico pero nos no ta practica nada di nos FE y no sa nada di nos FE. Pesey e Movimento ta preocupa pa e formacion di su miembronan, den e FE Catolico” sra. Murcia a expresa.
Proximo ceremonia Consagracion:
Diaranzon 26 di Juli awor lo tin e proximo Ceremonia di Consagracion di un grupo chikito na Misa Immaculada Concepcion di Santa Cruz, y un invitacion pa bay pa e comunidad Catolico di Aruba.
Invitacion pa e proximo retiro:
E proximo retiro ta dia 27 pa 30 di Juli awor di 6’or di atardi y nan ta keda drumi, na Centro Pastoral Santa Cruz. Por yama sra. Berta Velez, na telefon 741-1999. “Corda, e retiro spiritual no ta bal la pena, ta bal e bida”.
Gradicimento:
Lazos de Amor Mariano, kier gradici pueblo di Aruba pa e aceptacion pa e movecion por sigui crece. Na Obispo y e Clero di Aruba cu a, y ta duna nan sosten.


text:
LES 25
Pakico y Con Nos Ta Construi Salon di Reino?
Manera e nomber Salon di Reino mes ta indica, e siñansa di Bijbel cu nos ta haya eynan ta enfoca principalmente riba e Reino di Dios, e tema di Hesus su ministerio.—Lucas 8:1.
Nan ta centro di adoracion berdadero den comunidad. For di Salon di Reino, nos ta sali pa bay predica e bon noticia di Reino. (Mateo 24:14) Aunke e Salonnan di Reino ta varia di tamaño y diseño, tur ta luganan simpel caminda por lo general mas cu un congregacion ta reuni. Den e ultimo añanan, nos a construi miles di Salon di Reino (un promedio di cinco pa dia). Esaki ta debi na e aumento cu ta tumando luga den e congregacionnan. Con bin nos por construi asina tanto Salon di Reino?—Mateo 19:26.
Ta construi nan cu donacionnan cu nos ta haya. Ta manda e donacionnan aki sucursal pa asina congregacionnan cu mester construi of renoba nan Salon di Reino por haci esaki cu yudansa di e fondo aki.
Ta construi nan cu yudansa di boluntarionan for di tur gremio. Den hopi pais a forma Gruponan di Construccion di Salon di Reino. Team di sirbidor y di boluntario pa e trabou di construccion ta bay di un congregacion pa otro den un pais, hasta areanan aisla, pa yuda e congregacionnan local construi nan Salon di Reino. Den otro pais, Testigonan cualifica ta ser nombra pa supervisa construccion y renobacion di Salon di Reino den un cierto region. Hopi ruman cu cierto experticio y cu ta biba den e region ta ofrece nan mes pa yuda den e trabou di construccion. Pero, mayoria di e boluntarionan cu ta bin yuda ta di e congregacion local. Tur e trabounan aki ta posibel cu yudansa di spirito santo y e esfuerso cu sirbidornan di Jehova ta haci di henter nan alma.—Salmo 127:1; Colosensenan 3:23.
Dicon nos ta yama nos luganan di adoracion Salon di Reino?
Con nos ta logra construi Salon di Reino rond mundo?


text:
E aña aki un biaha mas Big Joe Racing Team a tuma na nan encargo e responsabilidad pa organisa e ultimo evento di drag pa sera e temporada cual ta hiba nomber di Palo Marga Finals. Big Joe Racing Team Continue reading
Sera bo anja 2014 cu ambiente musical di TST band
297 STUDIO SU PORTA NAN TA HABRI PA GRABACIONAN!
297studio full cla pa brindabo e servicio manera mester ta pa tur grabashon banda .. Gaita ,,Radio Spot …y audio Design y Nos mes ta traha bo musica si bo no tin algo ainda 297 Studio ta traha conhuntamente cu diferente Continue reading


text:
Diasabra mainta trempan e atletanan cu kier forma parti di e team di TK5 pa Corsou a presenta na Grape Field pa e prome training. Aaron Jacobs a splica nan bon cla kico tur ta spera di cada uno cu a cuminsa train e dia mainta ey te cu dia 5
Day: April 19, 2017
A.T.A., AHATA, Cuerpo Policial y Blue Blocks a uni forsa pa cu proyecto dirigi riba cuido di nos playanan
Aruba ta wordo elogia mundialmente pa su bunita playanan. Ta pa e motibo aki Aruba Tourism Authority (A.T.A.) conhuntamente cu AHATA, Cuerpo Policial y Blue Blocks a uni forsa p’asina informa nos bishitantenan como tambe nos localnan di con pa disfruta conscientemente di nos playanan y duinen. A.T.A., AHATA, Cuerpo Policial
“Monster” Kuwas a canta pisa riba Robby y Jorge
Ganadora a busca su premio di 71.008 florin di Lotto di Dia
Pueblo ta invita pa atardecer cu musica di antaño y di awo
Dia 23 di april venidero, amantenan di musica por disfruta di un dushi atardi musical den e sala chikito di Cas di Cultura. E programa ta den man di Livio Hermans. E programa ta consisti di dos parti. Prome cu pausa Livio lo toca musica clasico y di algun compositor e.
Tito de Cuba y Jeselin Gomes-Wever: Tayer di AHATA ta pa yuda organisacionnan riba maneho di disciplina
A localisa curpa sin bida di e dama perdi
Parlamentario Glenbert Croes (MEP): MEP lo combati criminalidad cu man duro
Fundacion Movemento Ta Bida A haci entrega di premionan na muchanan cu a participa den Competencia di Pintamento
Fundacion Movemento Ta Bida (FMTB) den cooperacion estrecho cu Departamento di Cultura, cu tabata encarga cu e coordinacion, a organisa un Competencia di Pintamento pa e Kleuter y scolnan Basico na Aruba. E actividad aki tabata den cuadro di Dia Internacional di Actividad Fisico, dia 6 di april 2017. Un artista


text:
Na e oficina principal di AZV a tuma luga diabierna ultimo e firma di un asina yama "Intentie Verklaring" relaciona cu Cuido Mental. Minister di Salud Publico y Deporte, Dr. Alex Schwengle tabata presente na AZV y el a indica cu e prome documentonan ta papia di reorganisa y hiba un
Day: February 6, 2017
Ingmar Ramharakh ganado di campaña “Bring a lifesaver”
Aruba Tourism Authority unabes mas presente na Caribbean Travel Marketplace
Recientemente, un delegacion di Aruba Tourism Authority (A.T.A.) a atende e Caribbean Travel Marketplace di Caribbean Hotel and Tourism Association (CHTA) cu a tuma lugar na Bahamas. Parti di e delegacion tabata CEO di ATA, Ronella Tjin Asjoe-Croes, CMO di ATA, Sanju Luidens-Daryanani, Director di ATA Norte America, Ed Malone, y
Presidente di Parlamento: Husticia mester haci mas pa garantisa trankilidad den nos hogarnan
Inspectornan Hulandes a cuminsa chèck avionnan di Inselair ayera
WILLEMSTAD - Gobierno Hulandes a aceptá invitacion di parti di Gobierno di Corsou pa bin inspeccioná e avionnan MD di InselAir y diadomingo nan a yega te cu nan a cuminsa traha ayera mes. Nan a bin riba peticion di Gobierno di Corsou pa haci un investigacion di seguridad na InselAir. E
Awe Director nobo di InselAir, ta bin investigá e problema na Aruba
Lider di MEP: Mester corta den “vet” di gasto di salud publico, pero berdad mester tuma medida riba e $20?
Ministerio di Enseñansa ta sigui inverti den docentenan: Training profesional na docentenan di Multidisciplinair Centrum
Observatiecentrum di Bureau Multidisciplinair Centrum a habri augustus 2015 y tin actualmente 1 kleuterklas, 1 eerste y 1 tweede klas. Den cada klas tin maximo 8 alumno. Ta trata di muchanan cu no por funciona den enseñansa regular pa motibo cu nan tin problema grave di comportacion y/of problema psikiatrico. Mainta


text:
Cuerpo Policial su Flex-Team durante di e siman di dia 13 pa 19 di maart a sigui cu su controlnan regular riba vehiculo como tambe den bario y cayanan specifico unda cu e rol preventivo di e team aki un biaha mas a resalta.
Cu un total di 135 accion di control, e team tabatin un saldo di 5 detencion.
Flex-Team a patruya den areanan cu tin retonan cu aglomeracion di persona manera Manuelito’s. Circle-K, Hotel Baccarat, e casnan di pueblo di Noord, Madiki, Sero Patrishi y Eagle Beach.
Na Eagle Beach ta semper controla adicionalmente pa cu tocamento di musica demasiado duro. E parkeerplaats di The Village tambe ta wordo controla pa check pa hobennan cu ta para bebe for di auto, si Polis tin cualkier sospecho cu tin algo ilegal tumando lugar nan ta listra nan y/of nan auto.
Negoshinan manera Lekker, De Olde Molen y Cas Casuela ta wordo controla pa percura pa nan mantene n’e orarionan stipula den ley, y cu nan ta sera na tempo y pa no keda clientenan aglomera of para den e parkeerplaats.
E team ta patruya den Arendsstraat, Canaostraat y Korvetstraat en conexion cu menasa y e tiroteonan cu a tuma lugar recientemente, esaki ta inclui e area di Budweister Bar, Bar a Bar y den otro partinan den Madiki.
Como Budweiser Bar y Bar a Bar ta conoci como sitionan unda cu hobennan ta para dilanti pa bende droga, semper Polis ta core extra patruya.
Consecuencia di experiencianan recien den e casnan di pueblo di Bushiri, Madiki Kavel, Sero Patrishi, Sabana Basora Noord, Duartestraat y Heidestraat ta cu Flex-Team ta pasa cu mas frecuencia controla e bario y cayanan aki.
Dia 17 di maart miembronan di Flex-Team a dicidi di persigui un grupo di hoben na pia den Koningstraat ora cu nan a sali na careda despues di mira Polis yegando cu auto di patruya mas cerca.
Polis a para nan den Rockefellerstraat y a haya riba e parkeerplaats di DimAd bao di e unico auto para eynan unda nan tabata canando, un tas cu saco chikito cu yerba cu ta parce marihuana y saco chikito cu un puiro cu ta parce cocaina.
A detene e 4 hobennan en conexion cu artikel 3 y 4, esta e Landsverordening Verdovende Middelen.
E otro detencion cu Flex-Team a efectua tabata di un persona pa cual tabatin un ordo di detencion. J.E.D. ta un conoci di Polis. Despues di “voorgeleiding” el a keda deteni pa mas investigacion.
Flex-Team a haya mas droga y arma blanco tambe durante di e asina yama “spot checks”.
Den 8 di e autonan controla a haya cantidadnan chikito di marihuana, algun piedra chikito di cocaine, sker, cuchu, artefacto pa mula marihuana.


text:
Na tur esnan cu tabata warda anciosamente riba e afamado Mercado Santa Rosa ta diadomingo awor 2 di april. Esaki t’e prome mercado pa aña 2017.
Hopi t’esnan cu tabata tuma contacto cu nos Departamento di Agricultura, Cria y Pesca Santa Rosa pa puntra cua lo t’e fecha di nos prome Mercado Santa Rosa. Manera tin e dicho cu bisa: “Penado no ta Pena pa Largo”. Y nos ta den porta di nos prome mercado.
Manera semper nos mercado cu t’asina bon bishita cu for di tur skina nos bishitantenan ta yega p’asina pasa un rato agradabel disfrutando di e mercado y tur locual tin pa ofrece.
Cuminsando cu productonan local fresco produci manera entre otro remedinan di tera, productonan pa cabey y cutis di nos propio Aloe asina nos por sigui menciona.
Otro productonan fresco tambe ta manera diferente tipo di pica traha netamente pa nos hendenan local.
Nos artesanonan cu semper ta contrubui grandemente cu nos mercado cu nan piesanan bunita traha ta cu tokenan di antaño y semper bunita acaba.
E cuminda dushi crioyo no por falta den nos mercado di cual hopi t’esnan cu ta bin haci nos un bishita pa por disfruta di un bon plato prepara.
Hopi t’esnan cu kisas tin hopi tempo sin come entre otro un Comcomber Stoba, of un Cabrito Stoba, Papaya Stoba cu ta den nos mercado so bo ta haya tipo di platonan asina.
E sopi cu no por falta sigur riba un bon diadomingo kisas ta drecha e dia.
Matanan ornamental cu sigur tur nos bishiantenan ta tuma e oportunidad aki p’asina haci na hogar mas bunita ainda. Ta diferente tipo di mata y grandura y sin papia mes di e variedad cu nan ta scohe.
Matanan di fruta cu sigur tur hende lo kier tin un na cas.
Nos no por lubida riba nos muchanan cu tambe ta bin di bishita hunto cu e mayaronan nos tin nos “Cunuco Chabelito” cu e muchanan por pasa un rato agradabel admirando nos bestianan cu nos tin mientras e mayornan por difruta di nos mercado. Tambe lo tin un “Dino Jump” pa e muchanan.
Pasabocanan dushi cu no por falta den nos mercado manera diferente tipo di bolo y koekinan sabroso.
Pa nos pone mas ambiente ainda na tur locual lo bay wordo encontra den nos mercado lo tin un ambiente musical sigur formidable di Tipoco Alegre Kadushi Largo.
Awor bo ta bon informa ta na unda e ambiente ta e diadomingo aki 2 di april cuminsando for di 9’or di mainta te cu 2 ‘or di atardi cu nos Mercado Santa Rosa anto aki mes na Santa Rosa.
Bo ta keda cordialmente invita pa pasa un rato ameno y den famia hunto cu nos e Prome Mercado Santa Rosa.


text:
Chanson
Chanson ta e palabra franses pa kansion. Pero kombiná ku e adhetivo française e ta para pa un género musikal kompletu ku partikularidatnan propio di e tipo di expreshon musikal aki, konosí den e kampo kultural di habla franses. E género chanson française ta saka inspirashon for di literatura klásiko den idioma franses (partikularmente for di poesía). E género aki ta wordu karakterisá tambe dor di un deseo di resistensia lingwístiko i kultural ku un forma di dominashon ekonómiko, lingwístiko i estétiko.
E expreshon chanson française ta para desde 1945 pa un género musikal den kua e idioma franses ta worde usá, hasiendo referensia na maestronan di literatura i poesía franses i tambe diferensiando su mes den e forma aki for di géneronan dominante den e industria musikal anglo-sahon.


text:
Dicon Nos Mester Resa den Nomber di Hesus?
E contesta cu Bijbel ta duna
Nos mester resa na Dios den nomber di Hesus, pasobra esey ta e unico manera cu Dios kier pa nos acerc’e. Hesus a bisa: “
Ami ta e caminda, e berdad y e bida. Ningun hende no ta yega cerca e Tata si no ta pa medio di mi.” (Juan 14:6) Ademas, Hesus a bisa su fiel apostelnan: “
Kico cu boso pidi e Tata den mi nomber, lo e duna boso.”—Juan 16:23.
Mas motibo dicon nos tin cu resa den nomber di Hesus
Asina nos ta honra Hesus y su Tata, Jehova Dios.—Filipensenan 2:9-11.
Di e manera ey nos ta mustra gratitud pa Hesus su morto como e medio cu Dios ta uza pa nos haya salbacion.—Mateo 20:28; Echonan 4:12.
Cu esey nos ta reconoce Hesus como e unico persona cu por intermedia entre Dios y hende.—Hebreonan 7:25.
Asina nos ta mustra respet pa e posicion di Hesus como Sumo Sacerdote, kende por yuda nos haya un bon relacion cu Dios.—Hebreonan 4:14-16.


text:
Tanki Leendert – Diabierna atardi polis a wordo manda pa un boksmento dilanti Centro di Bario Tanki Leendert. Na caminda pa e sitio otro informacion a drenta cu “nan” lo kier agredi un chauffeur.
Pues un pelea a start, caminda a manda diferente patruya na e sitio.
Loke nos a compronde na e sitio ta cu, esnan cu a dal tras di e auto a baha y cuminsa busca problema cu e chauffeur, pues door di core auto bou influencia esey a sosode. Pero esnan cu a causa e boksmento no a keda contento y tampoco kier a compronde.
Na yegada di polis ta detene cuatro persona, dos pa buracheria y otro dos cu na e momentonan ey no por a mustra nan papelnan di estadia.
Mes ora a pidi transportwagen cu a transporta tur pa warda.


text:
Presidente di parlamento Europeo, Antonio Tajani, a duna su apoyo pa tur sancion cu a wordo comunica di banda di un grupo cu ta contra gobierno di Venezuela. E conhunto di sancion ta wordo dirigi contra e uzo di arma di candela y otro material cu por wordo uza pa reprimi ciudadanonan na Venezuela.
Tajani a comunica riba su cuenta di Twitter cu “e conhunto di sancion contra gobierno di Venezuela ta un decision corecto y cu ta hiba e pais pa e caminda di democracia. Parlamento Europeo ta e prome cu a solicita e conhunto di medidanan aki y parlamento aki lo continua duna nan apoyo pa Venezuela”.
Varios canciyer di Union Europeo a tuma varios medidanan, entre nan un embargo di arma y un ley nobo cu ta sanciona hende cu lo haci algun violacion grave di derecho humano. E sancion aki lo bin cu obhetivo di faborece e oportunidad di dialogo na Venezuela.
El a prohibi e benta di arma pa Venezuela y tambe a bisa cu nan ta traha riba un sistema cu lo por vries activo y duna restriccion di biahe pa algun funcionario Venezolano, manera un medida di presion riba presidente di Venezuela, Nicolas Maduro.


text:
Despues di un temporada trankil fundacion C.V.A. Aruba hunto cu A.M.A. lo duna pueblo e oportunidad pa bin controla nan estado di salud manera custumber.
Nos lo controla e peso, B.M.I., esta e body mass index pa wak e peso di mas, presion y colesterol. Esaki lo tuma luga na Centro di Bario Tanki Leendert diasabra dia 9 di september. Nos lo cuminsa for di 8’or pa 12’or y si kier test colesterol mester bini na yuna si. Despues lo tin algo pa wanta stoma. Nos ta pidi 5 florin pa persona pa yuda carga gastonan di e strips cu ta worde uza. Ta haya resultado mes ora.
Cu e temporada di calor nos kier duna algun indicacion pa cuida e curpa specialmente esnan cu ta sufri di presion halto of abao. Tambe mester bebe hopi likido y mas tanto awa. Comunidad ta keda cordialmente invita pa bin y ricibi e informacion necesario pa hunto nos PREVENI Stroke.


text:
GRUPO UNI TA INFORMA : PAKIKO E DANCE PARADE A WORDO CANCELA
Grupo Uni di Carnaval for di inicio di e temporada di Carnaval 61 a propaganda e parada Nobo
dedica na hobenan cu ta “ dance parade” cu tabata programa pa 30 di Januari 2015.
Gruponan a inicia cu inscribcion y aki a mira e bon reaccion pero nunca a para keto pa pone un
limite di edad.
E motibo di e cancelacion tabata exactamente cu e gran mayoria di e participantenan cu a
cumpra ticket tabata hobennan menor di edad bao di 13 anja.
Como personan responsabel cada lider di grupo a bay den seno y delibera ariba e posibel
consecuencianan cu lo por tin durante di e parade aki, specialmente cu ta trata di un evento cu
openbar y cu esaki no ta responsonsabel pa hobennan di edad abou participa.
Tanto e sponsor Polar como Gruponan uni a reuni Diahuebs anochi y tambe Diabierna mainta
pa discuti riba e diferente alternativanan cu tabata tin pa controla e hobennan.
Ora a haci e evaluacion a constata cu ta trata di mas cu 500 hoben bou di edad di 14 anja cu a
cumpra un ticket y cu e control no tabata asina facil, esei a haci cu a opta pa cancela e evento.
Gruponan Uni ta conciente cu na cuminsamento nan no a pone un limite di edad y a laga esaki
habri pa tur hende participa. Loke no a spera ta cu un mucha di 12 pa 13 anja lo tabata tin 95
florin pa cumpra un ticket na e balor ey. Mas ainda Gruponan Uni ta conciente cu si a laga e
evento bai door cu tur e hobennan aki, nan lo tabata blanco di critica pa e mesun mayor di e
hobennan cu a participa na e evento aki.
Tanto Gruponan Uni como tambe e sponsor Polar a confirma cu otro anja e evento aki lo tey un
biaha mas, pero e biaha aki ta pone un edad minimo di 16 anja pariba. Na mes momento
Gruponan Uni kier a concientisa mayor pa cuida nan yiunan y no laganan nan so den e
temporada aki. Na tur persona cu a cumpra nan ticket por busca esaki na Hamaka Sidewalk
Café awe tardi entre 5 pa 8 or, ora cu nan entrega nan tshirt of nan ticket bek.


text:
2008-10-09
easy reading: a text about broadcasting
Radio Nederland Wereldomroep, e emisora internashonal di Ulanda, e aña aki ta selebrá su di sinkuenta aniversario. Na kabamentu di añanan 50 Radio Nederland a kuminsá transmití programanan speshalmente pa Antia i Aruba. Te dia di awe Radio Nederland diariamente ta traha programanan di notisia na Hulandes speshalmente pa Antia i Aruba. Antiano i Arubanonan renombrá ku a traha pa Radio Nederland ta Stella Priest, Eugenie Herlaar, Yvette Ecury, Sonia Garmers, Reyna Joe, Robby Schouten, Ivy Doorstam i Marielle Capello.
Na yuni 1995 Radio Nederland a kuminsá transmiti notisia na Papiamentu diariamente. Di djaluna te djasabra Radio Nederland ta transmití un boletin di notisia i resumen di korantnan Hulandes na Papiamentu. Un redakshon di kuater traduktor/lokutor ku ta konsistí di Désirée Martis, Chicho Jesurun, Sharon Tellers - Cicilia, Scarlet Windster ta enkargá ku e transmishonnan na Papiamentu.
vocabulary:
e aña aki : this year
aniversario : anniversary
boletin : bulletin
diariamente : daily
emisora : radio station (or TV station)
internashonal : international
kabamentu : completion, finish
konsistí di : consist of
korant : newspaper
kuminsá : begin, commence
lokutor : announcer
notisia : news
programa : program
redakshon : editorship, redaction
renombrá : famous, renowned (thanks to Red Crow for the tip)
resúmen : summary
selebrá : celebrate
speshalmente or spesialmente : especially
traduktor : translator
traha : to work, labor; make, build
transmishon : transmission
transmití : transmit
yüni : June
*
Follow-up written in 2016: Unfortunately the Papiamentu service of Radio Nederlands ended in 2012.
1 comment:
- Red Crow said...
-
Renombra means famous, renowned
- July 01, 2010


text:
Un otro actividad innovativo cu ta forma parti di e programa di ‘Green Aruba’ e aña aki, ta e presentacion di “Science On a Sphere” (SOS) cu lo tuma luga dia 15 di November proximo den e grand ballroom di Hilton Aruba Caribbean Resort & Casino.
Entre 2’or pa 4’or di
Aruba lo ta anfitrion atrobe p’e magno evento aki
Beach Tennis Panamerican Championship ta cla pa cuminsa diahuebs awo, dia 9 november, na Tropicana Beach Tennis Club, cu a e apertura oficial. Un total di 11 pais, mas di 50 participante, lo bai bataya pa asina por bai cu e titulo
Ya pa di 2 aña consecutivo Aruba lo ta e anfitrion pa e ITF Beach Tennis Panamerican Championship. E competencia aki, cu ta wordo organisa pa ITF cual te federacion international di tennis desde 2013, tin e aña aki un record di 11 pais compara cu e aña anterior caminda
Polis na Miami-Dade ta investigando un incidente den cual un oficial dal un muher den su cara na un stadion di futbol.
Den un video a keda registra e momento unda autoridadnan a saca un hoben dama for di e tribunenan pasobra e lo tabata burachi.
Tanten cu nan tabata wantando e
E agencia di prensa oficial ruso (TASS) a informa cu polis a aresta diadomingo mas di 200 persona cu a congrega den centro di Moscow den un manifestacion, no autorisa, contra e Presidente Vladimir Putin.
"E number di persona deteni awor ta di mas cu 200", tabata e declaracion di un
Debi na falta di material disponibel riba e isla
Den e conferencia di prensa teni recientemente door di DOW unda cu a elabora riba diferente aspecto di Green Corridor, tabata presente Alex Amalvi, kende ta gerente di e proyecto di Green Corridor pa e compania Caribbean Infrastructure Company (CIC), como tambe
Dos buffet di abogado, 19 registro mercantil, 13.4 miyon di documento, 1.4 terabyte di informacion
El Confidencial y La Sexta, den marco di un investigacion internacional cordinada p’e “Consorcio Internacional de Periodistas de Investigación (ICIJ)”, a cuminsa publica diadomingo e resultadonan di un aña di trabou. Esakinan ta e preguntanan clave
Diabierna 3 di november ultimo presidente di staten G. F. Besaril a bishita korpschef di Cuerpo Policial di Aruba mr. A.E. ( Dolfi) Richardson. E bishita di presidente di staten ta pa conocemento y orientasion.
Como colega den Cuerpo Policial di Aruba tabata un honor pa Sr. Besaril den su posicion
Diasabra anochi polis di districto di Noord tabata tin un control grandi di trafico. For di 9:00 di diasabra anochi manece te cu 12:30 di diadomingo mainta. Riba Sasakiweg unda antes tabata tin “Different Bar Restaurant” a haci e control di trafico.
Mas cu 10 agente policial a para den total
Paul Croes su detencion ta keda interes di pueblo, si mira con ultimo dianan hasta a cuestiona cu mester denuncia Ministerio Publico na Corte di Derecho Humano, si mira e trato cu e ta hayando, e.o. cu el a ser restringui di por mira su famia, esta su yiunan y


text:
Diasabra ultimo un gran cantidad di studiante a sali pa Hulanda en busca di un mihor futuro.
“Nos di MEP ta kere den nos hobenan, nos ta kere den un mihor Aruba mañan y nos hobenan di awe ta nos futuro di mañan.
Mi ta contento di wak cu hopi studiante a dicidi di sigui nan estudio na Hulanda. E ta un stap grandi cu e studiantenan aki a tuma di bay laga atras nan mayor, famia y amigonan.
E ta un sacrificio cu cada studiante ta haci y e sacrificio aki mañan sigur lo duna su fruto.
Nos pias ta den vergrijzing y nos mester nos hobenan profesional bek na Aruba pa sigu construi nos pais.
Nos tin pleno confianza cu tur e hobenanan aki lo bin mañan cu un diploma den nan man pa yuda nan pais. Nos como pais mester percura pa por garantiza trabou pa tur e hobennan aki.
No por t’asina cu studiantenan ta bin bek Aruba y no por haya trabou. Ora un studiante caba cu su estudio e no tine facil, pasobra e mester cuminsa cu su bida nobo na Aruba. Mester paga su debenan bek di estudio,
Nos di MEP kier haci e promesa na hobennan cu a bay studia den pasado y awe ta young profesionals, esnan cu ta studiando awor den exterior y esnan cu a bay studia awor cu nos lo pone central den nos programa di partido cu mester yega na un mihor areglo di pago cu DUO”.
DUO mester por tene considreacion cu nos studiantenan. E problema cu DUO ta masha hopi studiante tine y no ta facil ora nan ta cobra sumanan halto pa paga debe bek di scol.
Mester yega na un consensus caminda studiantenan por paga e debe aki bek.
“Mi ta desea tur studuante cu a bay Hulanda y tur otro cu a bay otro caminda pa busca nan futuro hopi exito, haci bo best y semper corda boso pais Aruba mester di bosonan.
Den bida nan por kita tur cos for dibo, pero un cos sigur ningun hende por kita ta bo studio”.


text:
Diamars ultimo, Minister di Enseñansa Michelle Hooyboer-Winklaar a ricibi Daniel Tecklenborg, Director di Cede Aruba, Rose-Marie Provence di Fundacion Muchila Creativo y Carmen Kock-Herrera, Director di Grupo Teatral Kibrahacha y Stichting PROTEA, den cuadro di introduccion di e metodo pa prevencion di abuso di mucha cu lo aplica na tur scol di Aruba.
Alumnonan di klas 3 y 4 di tur scol basico lo ricibi informacion tocante e tema di abuso, cu e meta pa conscientisa muchanan kico ta abuso y pa traha riba pa prevencion di abuso di mucha.
Desde aña 1994 Famia Planea a acerca Carmen Herrera pa skirbi un obra teatral educativo pa siña muchanan con pa preveni abuso sexual. Cada 6 aña ta presenta e obra aki pa un generacion nobo bou oranan di scol, cu colaboracion di UNOCA y CEDE Aruba.
Ademas, Departamento di Cultura a percura pa transportacion di e muchanan pa Cas di Cultura. Rose-Marie Provence for di principio a tuma e parti musical na su encargo.
Na aña 2013 Carmen Herrera a acerca CEDE Aruba pa ayudo financiero pa por publica un buki di su storia musical educativo “E Herencia”. Rose-Marie Provence a conseh’e pa compaña e buki cu material educativo poni den un lespakket.
E slogan: Bisa NO! Core bay! Bay Keh’e! ta e punto di salida di e lespakket. Na juni 2016 maestronan di scolnan publico y Catolico a haya oportunidad pa mira e obra teatral y na final nan a ricibi henter e pakete di material educativo digital.
Na september 2016 a acerca CEDE Aruba pa por print e manual pa maestronan, buki di tarea pa alumnonan y “praatplaatjes” educativo. E scolnan lo ricibi e bukinan y plaatjes educativo y e lesnan por cuminsa.
Minister di Enseñansa Michelle Hooyboer-Winklaar a keda sumamente impresiona y Gobierno lo percura pa tur mucha di klasnan 3 y 4 di scol basico ricibi un buki di tarea.
Di e forma aki mayornan por ta mas envolvi den e proceso di educacion sexual cu e mucha ta ricibi na scol y nan por elabora tambe na cas riba e topico. Hunto por crea un ambiente di confiansa y saludabel pa nos muchanan.
E problema di abuso sexual ta mas grandi cu hende ta kere. E no ta keda un problema pa e mucha so cu a of ta pasa aden, sino e ta un problema cu ta toca henter comunidad.
Trahando hunto nos por logra minimalisa e problema aki. Laga nos tur duna e mucha un man riba su caminda pa un miho mayan.


text:
“Ora hende scucha e lider di MEP papia cu e tin e solucion pa nos pais, e pregunta cu mester hacie ta solucion pa kico. MEP no tin solucion ni pa su mes partido”, segun Parlamentario Velasquez.
“E problema mayor di e partido MEP ta su lider. E lider aki no ta un ehempel ni pa su partido, corda pa nos pais. E y su famia a enrikece nan mes riba custia di e pueblo aki cu huurmento di edificio y hasta a bay asina leu pa lanta caso contra pueblo pa nan por sigui haya placa.
Con sin berguensa bo por ta.
Esaki no ta un ehempel, pasobra con e lider aki por papia di debe riba lomba di nos yiunan y nietonan si e mes no a para su famia di lanta caso contra nos pueblo pa sigui haya placa.
Aki e problema di MEP ta. E lider mester bay pa e partido por haya autoridad moral bek pa por papia den nomber di pueblo”, e Parlamentario ta splica.
“E Gobierno na mando ta trahando riba tur aspecto pa mehora calidad di bida pa nos hendenan.
Cu tin aspectonan cu mester haya mas atencion esey ta sigur y p’esey e lema di AVP ainda falta. Cu tur e desaster cu e Gobierno di MEP a laga atras ta tuma mas cu tres periodo di un Gobierno pa solucion’e.
E Gobierno di AVP aki a soluciona tur e fondonan di pensioen, a yuda e poder di compra di nos hendenan, a drecha e infrastructura deteriora cu MEP a laga atras, a drecha scolnan, a inverti den nos barionan y ainda falta”, Parlamentario Velasquez a sigura.
“Loke MEP por haci ta cuminsa kita e hendenan cu awor ta den Parlamento, pasobra nan no ta traha toch y e lider cu no tin autoridad moral pa atende nan rib’e esaki, pasobra e tambe tin manteca riba su cabes”, Parlamentario Velasquez a termina bisando.


text:
by LocoGamer | Jan 11, 2018 | Game Related, Nintendo, PC, Playstation, Top News, Xbox***Check abou pa un update riba e storia aki!*** Prince of Persia tabata un series masha hopi popular mes den late 90’s y early 2000. Pero despues cu PS3 y Xbox 360 a sali, e series a cuminsa somenta. Despues di esaki nan a saca un movie (starring Jake Gyllenhaal) y...
by LocoGamer | Jan 11, 2018 | Game Related, Top NewsDurante CES’18 cu a pasa e siman aki, HTC a anuncia un Vive VR headset nobo, pero Google tambe a yega cu na VR headset cu por ta esun cu lo ta mas appealing pa e mass market. Esaki ta bay ta un mobile VR headset di Google mes cu ta basa riba Google su Daydream VR...
by LocoGamer | Jan 9, 2018 | Game Related, Movies/Series, PC, Top News, XboxKen ta corda e wega di Halo ora e la sali pa prome biaha riba Xbox na 2001? Ken por a pensa cu eynan ta unda Bungie a crece bira grandi, danki na e wega ey. Halo: Combat Evolve tabata e best shooter cu a sali e tempo ey, despues a sigui cu Halo 2, Halo 3, Halo Reach,...
by LocoGamer | Jan 7, 2018 | Game Related, Movies/Series, Top NewsKi bo ta haci ora bo video game ta cla pa wordo financia, pero un ataka di terrorista ta yega y stroba tur cos? Den e comedy aki staring Adam DeVine, Blake Anderson, Anders Holm (mesun tres di Workaholics) ta bay lucha y haci nan best pa sali di nan hostage situation...
by LocoGamer | Jan 1, 2018 | Game Related, Nintendo, PC, Playstation, Top News, XboxJanuary di 2018 a cuminsa, y esey kiermen cu nos lo post e video di tur e biggest games cu ta sali den e luna aki! E luna aki no ta bay tin mucho wega nobo, hopi dinan ta rerelease di weganan cu a yega sali caba, of DLC cu Expansions. Anyway check out e vid akibou!...
by LocoGamer | Dec 31, 2017 | Game Related, Nintendo, PC, Playstation, Top News, Xbox...


text:
Tempo cu a sali na cla con serio e situacion economico di Aruba tabata di berdad (na 2014), di biaha a haci un comparacion cu e situacion di Grecia.
Pa basta tempo caba Grecia tabata centro di tur atencion. Eynan tambe pa hopi aña ‘politica’ a pinta un imagen floria di situacion di e pais.
Pesey, durante hopi tempo por a nombra gran cantidad di empleado publico, por a duna pensioen atractivo y por a hiba un maneho di impuesto ‘suave’.
Te ora cu porfin e balon a rementa y e realidad a presenta su mes sin misericordia.
A resulta cu Grecia tabatin un debe di Afl. 653 biyon florin o sea Afl. 65.000,- pa cada Griego. No a falta mucho pa bira cla den ki situacion penoso Grecia a hinca su mes aden, for di cual e no por a sali riba propio forsa.
Pa comunidad Europeo, di cual Grecia ta forma un parti, e situacion aki tambe tabatin consecuencia serio.
E crisis Griego a afecta e confiansa general den euro, cu e consecuencia cu balor di e moneda a mengua.
Asina e problemanan Griego a menasa stabilidad di e moneda colectivo y tabatin miedo pa un crisis Europeo mas amplio como resultado di e efecto ‘domino’, si e crisis lo pasa pa otro pais Europeo.
Pa evita cu mas pais debil di Union Europeo tambe lo cay den crisis, e paisnan Europeo y IMF a dicidi pa sali na defensa di Grecia.
Na fin di mart 2010 e paisnan Europeo a bay di acuerdo cu un plan di rescate pa Grecia. E ayudo lo consisti di un combinacion di prestamo di IMF y e paisnan Europeo.
E condicion tabata cu Grecia mes lo mester trece orden den su propio cas.
Den esey, reduccion di su enorme fayonan presupuestal tabata primordial. Esey solamente tabata posibel dor di economisa masha pisa mes riba un gran cantidad di tereno.
E medidanan tabata un golpi masha duro pa economia di Grecia y e pueblo Griego.
Na 2010 e sueldonan den sector publico a baha cu un promedio di 15%. Den empresa estatal tabata trata di hasta 30%.
A corta pensioen cu 10%. No ta tin fin na aumento di desempleo. Na november e desempleo a yega na 28% di poblacion y e desempleo hubenil hasta 61,4%.
Pesey tambe e medidanan di economisacion di Gobierno Griego a conduci na protesta feroz di parti di pueblo.
No ta por nada tabatin miedo cu Aruba tambe lo yega na un situacion similar.
Sinembargo, no ta necesario pa ‘saca inspiracion’ for di e drama Griego. Den nos propio region tin ehempel cu den varios aspecto ta mas cerca di nos propio situacion.
Asina e isla Caribense di Puerto Rico, cu ta liga estrechamente cu Estado Unidos di Merca, a acumula den curso di aña un debe di Afl. 130 biyon. Cada habitante di e poblacion total di 3,5 miyon ta carga un parti di e debe aki di Afl. 37.142,85.
Mientrastanto Puerto Rico a bay di acuerdo cu supervision financiero di parti di un ‘Federal Control Board’ (FCB).
E instancia aki a ordena e pais pa tuma medida di emergencia pa evita cu Gobierno ‘mester sera’ pa motibo di un falta total di placa.
Sin e medidanan aki Gobierno ta core e riesgo cu dentro di algun luna e no por paga servicio esencial mas manera pensioen, enseñansa, salubridad y seguridad publico.
Mester economisa 30% riba gasto di empleado publico, e.o. pa medio di retiro y dia di vacantie obligatorio (sin pago).
Mester corta 50% den contrato di Gobierno.
Riba e reduccionnan di gasto cu ya caba a tuma lugar riba tereno di salubridad publico, mester corta otro 30% dor di negocia prijs mas abou di remedi, di plan di cuido y salario di medico.
No ta por nada cu un gran cantidad di profesional riba varios tereno a sali for di e pais durante e ultimo añanan pa motibo di e situacion desesperante.
Y mas serca di nos propio situacion US Virgin Islands cu un poblacion di apenas 105.000 a acumula un debe di Afl. 4,2 biyon, o sea Afl. 40.250,- pa habitante.
Mescos cu Puerto Rico e pais aki tambe ta confronta un poblacion cu ta disminui (locual ta haci mas dificil pa paga e debenan), fondo di pensioen cu insuficiente fondo, un historia largo di presta placa pa cubri fayo presupuestal y un desempleo halto. Te ainda US Virgin Island a rechasa supervision di parti di un FCB.
Na Aruba tambe a practica e mesun formato durante decada: Acumula debe pa cubri fayo presupuestal, mientras cu e ultimo añanan economia y poblacion practicamente (casi) no ta crece. Si al cambio e debenan sí ta crece, e debe-pa-habitante ta aumenta na un nivel insoportable. Asina e debe pa habitante na Aruba pa fin di 2015 a suma na Afl. 36.183,-.
Incluso e peso adicional cu Gobierno di Aruba a pone riba lomba di pueblo manera e proyectonan di PPP y otro debe cu no ta figura riba presupuesto, pa fin di 2018 e debe pa cada habitante lo suma na mas o menos Afl. 45.000,-.
Esey ta basta mas hopi cu e peso individual na Puerto Rico y US Virgin Islands.
Nivel di e debenan di Aruba den relacion cu e Producto Nacional Bruto ta haci prestamo di parti di inversionista hopi riesgoso.
Asina mes esaki no a hiba na nivel di interes hopi mas halto manera t’e caso na varios otro pais. Esey a pone nan den un situacion hopi mas dificil pa cumpli cu nan obligacionnan di pago di e interes y e debe.
Un motibo importante p’e aumento limita di e tarifa di interes no ta tanto e confiansa di instituto financiero den capacidad di Aruba pa cumpli cu su obligacionnan.
Mas bien mester atribui e confiansa ey n’e hecho cu Aruba ta forma parti di Reino cu Hulanda como ‘partner’ cu financieramente ta hopi fuerte.
Pesey tambe mester considera e intervencion reciente di Hulanda na 2014 pa evita cu finanza di Aruba lo sali mas ainda for di man, como un forma di scapa un situacion desesperante.
E intervencion tabata e base di e confiansa di inversionista cu Aruba lo keda solvabel.
Pa Aruba esaki ta un bon motibo pa nunca sali for di e constelacion di Reino.
Si Gobierno di Aruba lo nenga eventualmente pa sigui coopera cu e supervision financiero, y/of si un eventual Gobierno nobo lo pone un fin n’e supervision financiero, of, pio ainda, lo boga pa un status di independencia, dentro di un tempo hopi cortico, Aruba cu su reputacion ya dudoso, lo degrada pa e status di junk(ie) cu consecuencia hopi serio pa comunidad.


text:
ORANJESTAD-- Durante conferencia di prensa di Gobierno di Aruba Minister Sra. mr. Xiomara Ruiz-Maduro a splica riba e trabaonan cu gobierno di Aruba y su ministerio a bin ta haci basa riba e decision di Presidente di Venezuela
di cera e comunicacion areo y maritimo entre Venezuela y Aruba pa 72 ora desde siman pasa diabierna, cual decision ta keda vigente te diamars 9 di januari si no bin escalacion.
E mandatario a acentua, cu mester bisa si cu locual ta pasando aki ta un escalacion cu desde 2016 gobierno di Aruba di e tempo ey tabata na altura di e situacion di ilegalidad di productonan di Venezuela cu no mag di pasa e frontera pero cu e productonan aki tog ta bini Aruba. Desde 2016 a hala atencion y a pidi gobierno anterior pa tuma accion den esaki pero e gobierno no a haci net nada.
E escalacion aki a contribui cu na comienso di aña aki Venezuela a tuma medida den e parti di comunicacion aereo y maritimo. Gobierno di Aruba diasabra ultimo a reuni cu departamentonan di Douane, Kustwacht, Havenmeester, Immigracion y Departamento di Relacion Exterior pa mira kico ta e señanan y mira kico concretamente por haci aki na Aruba.
Riba nivel di Reino, Embahador di Hulanda a reuni cu e vice president El Aissami di Venezuela y den cual nan a indica cu e.o. cu nan ta spera un accion di parti gobierno di Aruba. Aunke ta bisa cu ta concerni e tres islanan Aruba, Boneiro y Corsow, mester bisa cu ta waak cu Aruba ta mas prominente den e problematica aki.
For di esaki ta wordo referi na dje pa locual ta e producto di koper, cu ta drenta Aruba illegal. Door cu na Venezuela tin hopi problema cu hortamento di kabelnan koper y cu ta yega Aruba cu barco chikito pa importacion y pasa pa exportacion. Aki ta unda e dolor ta sinta y cual ta pidi accion di Gobierno di Aruba.
Banda di esaki tin productonan cu ta ilegal cu no mag di wordo exporta for di Venezuela pero tog ta bin finalisa den nos supermercadonan. Minister Ruiz-Maduro a sigui trece dilanti cu si ta asina cu no tin un lista ainda di Venezuela, pa locual ta e productonan specifico cu no mag wordo exporta for di Venzuela.
A acorda cu diabierna dia 12 di januari proximo lo bay tin un reunion di expertonan caminda den esaki Venezuela lo bay duna claridad riba e productonan cu nan ta considera cu ta illegal pa exporta.
Pueblo di Aruba lo por bay mira accionnan di parti Departamento di Asuntonan Economico, e mandatario a trece dilanti cu ela duna instruccion pa intensiva e control pa combati illegalidad. Mas y mas por mira hende cu ta bende productonan banda di caminda y tambe mester control den supermercadonan. Banda di e hecho aki cu ta bini di parti Venezuela, mester bisa cu esaki ta algo tambe cu pueblo a bin ta pidi for di hopi tempo caba, cu nan kier mas control pa locual ta supermercadonan. E control aki mester ta mas specifico y no lubida cu aki ta trata salud tambe di nos pueblo. No por bende productonan banda di caminda sin tin e control debido riba esaki.
Venezuela ta pidi pa tin control pa combati illegalidad y pa locual ta aduana, a sinta na mesa y pa esaki ta importante pa tin un claridad cual ta e productonan specificamente cu Venezuela ta considera illegal pa cruza nan frontera.
Pa locual ta trata Barcadera y contrabando di koper, esaki ta significa cu na e momento aki ta contemplando un paro di importacion di koper, den e caso aki, esta koper cu no ta certifica, no mag wordo importa.
Ta trahando riba e parti legal pa esaki. Mester bisa cu tin compania akinan cu ta importa koper y tambe pa doorvoer, pero na momento aki mester tin certificacion di e koper su procedencia.
Minister Ruiz-Maduro a sigui trece dilanti cu a compronde cu e problema ta cu na Venezuela ta bin ta horta un cantidad di koper, tambe ta horta kabelnan fiberoptic, un negoshi grandi. Den caso di Aruba ta menciona cu e parti di kabel di koper y ademas ta wordo papia cu oro tambe ta pasa cu avion via Aruba.
Den e caso aki e mandatario a trece dilanti locual e departamento cu ta cay bao responsabilidad di finansas y economia, lo bay ta haciendo pa combati illegalidad. Un economia cu ta basa riba ilegalidad na momento cu esaki sali afor bo pais ta sufri di dje.
Nos pais Aruba tin lasonan mercantil y tambe familiar cu Venezuela, nos kier keda bon bisiña y mester keda bon cu otro. Den e caso aki cu tin un escalacion pasobra for di 2016 e gobierno anterior tabata dehado y no a bin ta haci nada pa combati e importacion illegal y awe e gobierno nobo ta cu e reto aki.
E gobierno nobo a bin ta trahando riba esaki y nos mester tin e trankilidad y pa nos yega na normalidad entre e dos paisnan aki y tambe den Reino, pa nos economia no mester sufri pa locual ta pasando na pais Venezuela.


text:
Diahuebs pasa un grupo di cientifico a anuncia cu, n’e isla di Sumatra, ubicada na Indonesia, a descubri un especie nobo di orangutan, cu dor di e cantidad chikito di nan, ta den peliger di extincion for di nos planeta.
E especie nobo di orangutan ta ubica den e region di Batang Toru, n’e parti noord di Sumatra, y segun cientificonan a indica, nan tin un cantidad di aproximadamente 800 ehemplar.
E nomber cientifico di e especie di orangutan aki ta Pongo Tapaniliensis y nan por biba di 30 pa 40 aña, ta midi entre 1.10 pa 1.40 meter, y ta pisa aproximadamente di 40 pa 80 kilo.
E preocupacion di mas grandi di e científiconan t’e risico halto di extincion na cual e especie aki di orangutan ta vulnerabel, conoci comunmente como Tapanuli, ya cu e expertonan ta sigura cu “si solamente ocho di e 800 animalnan restante muri of wordo elimina di e grupo cada aña, e especie lo por disparce”.
Ademas, nan ta adverti cu “sin medida di proteccion inmediato pa proteha nan habitat forestal cu ta reduciendo hopi liher, e orangutannan aki lo por disaparece den tiki tempo”.
Investigadornan di e Universidad Nacional Australiano a descubri evidencia di e poblacion aki bek na aña 1997, pero ta te na 2013 cu a investiga un carpachi di un macho adulto y a descubri pistanan unico den comparacion cu otro especie.
E gran descubrimento aki ta e prome for di 1929, tempo cu na Republica Democratico di Congo a descubri un bonobo nobo, segun ciencia a confirma.


text:
MFK PREPARANDO PA ELEKSHON
Direktiva di Movementu Futuro Kòrsou (MFK) ta bai inisiá e trayekto di preparashon pa elekshon di Staten. Durante di e reunion semanal di direktiva di MFK, direktiva a tuma e desishon pa kuminsá for di awor ku preparashon pa elekshon 2016. Teniendo kuenta ku e instabilidat polítiko ku ta reina na Kòrsou pa e último 60 añanan i tambe ku poko ta e gobièrnunan ku a sinta nan periodo di gobernashon kompleto, ta trese kuné ku komo organisashon polítiko bo mester ta bon prepará pa kualke eventualidat pa elekshon.
Ta opvio ku despues ku a bini ku kolektamentu di firma pa sostené un Reforma Demokrátiko den nos pais, pa asina e aspekto di gobièrnunan ku no ta sinta nan periodo (pa motibu di robo di asiento pa tumba, robo di asiento pa forma) di gobernashon kompleto lo no hunga un ròl mas.
Direktiva, teniendo kuenta ku e puntonan ariba menshoná, a instituí un komishon ku na kabes nos lider polítiko sr. Gerrit Schotte, ku e enkargo pa enkaminá e proseso di preparashon pa elekshon di staten.
E enkargo ku direktiva di MFK a duna e komishon di elekshon ta enserá ku mester entamá diferente trayekto tantu interno komo eksterno pa por kumpli ku e metanan ku a ser stipulá, pa kada trayekto. Lo dokumenta kada trayekto pa asina yuda fasilitá trabounan ku mester hasi tantu pa elekshon komo tambe pa futuro.
E promé trayekto ku e komishon lo entamá ta esun di buska i apuntá personanan ku lo ta dispuesto pa ta riba e lista di kandidato ku lo partisipá na elekshon.
E komishon di elekshon lo hiba un kombersashon ku e kandidatonan, lo skrutiná e kandidato pa despues presentá e kandidatonan na direktiva di MFK pa aprobashon.
Despues di aprobashon, kandidatonan lo kuminsá pasa den diferente trayekto di formashon ku lo ekipá e kandidatonan ku sufisiente konosementu pa por karga responsabilidat den kualke funshon polítiko.
Kua ta e kriterionan pa un persona bini na remarke pa ta un kandidato ku lo ta riba lista di elekshon pa MFK:
- E persona mester ta inskribí na registro sivil i tin e edat di 18 aña
- Mester tin e konvikshon di lucha pa un hustisia soshal berdadero pa un i tur
- Mester tin e prinsipionan moral i espiritual pa por sinseramente sirbi nos pais
- Mester ta dispuesto pa sakrifiká ora liber pa pasa den seshonnan di entrenamentu
- Mester tin abilidat di komuniká tantu verbal komo por eskrito
- Mester por dil ku preshon i situashonnan di strès
- Mester por pensa i presentá solushon pragmátiko
- E persona no por ta afiliá na otro organisashon polítiko
Si abo ta realmente interesá pa sirbi bo pais i no ta buska na ningun momento so un ventaha personal, den un organisashon polítiko dinámiko i ku potensial di bira e organisashon polítiko di mas grandi na Kòrsou, tuma kontakto ku MFK na number di telefon 461-7766 òf via di mail na office@mfk.cw pa asina nos traha un sita ku bo persona pa un kombersashon.
Ban sirbi nos pais pa mañan nos por ta orguyoso ku nos tambe por a forma parti di e kambionan ku lo hiba nos dushi Kòrsou na un pais próspero i ku un futuro pa nos yunan.
Direktiva di MFK i su Lider.


text:
Awe 12 di November den Cas di Cultura a tuma luga e di 5 edicion di Kids & Teens Christmas Song Festival cu un participacion di 35 mucha. Aruba Bank a patrocina e evento y ta orguyoso di mira e talentonan di Aruba canta canticanan di Pasco na Papiamento.
E participantenan a participa cu cancionnan di Pasco Clasico, manera Ding ding dong, Bon Pasco, Bon Bini Niño keri, Wela, Cariño y hopi mas. Tambe tabatin participante cu a canta cantica nobo di Pasco y esaki tabata un oportunidad pa trece e canticanan aki den mercado. E banda All Star Band a compaña e muchanan durante e festival y ta haciendo esaki pa 5 aña consecutivo.
E festival tabata consisti di 3 categoria y e ganadonan tabata di categoria 4-7 aña di edad; categoria 8-11 aña di edad; categoria 12-17 aña di edad.
Publico presente a disfruta di e atardi aki, unda cu nan a scucha y canta hunto cu e muchanan e canticanan di Pasco. E atardi tabata yena cu alegria y ambiente di Pasco.


text:
WILLEMSTAD — Hurricane ta forsa un wega desisivo ora nan a gana Green Jewels den straight set 25-18, 25-15, 25-25. Hurricane a realisá ku no tin mañan i a apoderá di e wega i nan no e duna e hóben ekipo di GreenJewels niun chèns pa bini bek den wega. E seri pa un puesto den e play-off semi final ta empatá awor i djadumingu e kontrinkante di Shuatanari, ku a sali #1 den e buèlta regular, lo bira konosí .
Den e wega di klase A Femenino ku a tuma lugá ayera entre Xaverianen i Stakamahakchi, tabata Stakamahakchi ku a sali di e porta grandi pero papa soda paso e wega tabata realmente bon bringa pero al final Stakamahakchi a sa di skore e puntonan final. (27-25, 25-22) E seri aki ku ta mihó di 3 lo kontinuá djaluna awor den sala Errol Rooi.
E kampionato lo kontinuá djadumingu awor ku un kalendario kompleto kuminsando for 15.30 ku e siguiente weganan.
Fem Superior Hurricane v/s Green Jewels na mes momento Shuatanari lo enfrentá Watakeli. Mas lat lo tin e wega #1 di semi final klase A Maskulino entre GreenTiger v/s Titus i tambe Wata kontra Xaverianen
E último dos weganan lo bai entre Stakamahakchi i Watakeli den klase femenino Superior i Xaverianen v/s Stakamahakchi den klase Maskulino superior. Djadumingu lo kuminsá kobra un kos chikí pa wak e weganan GRANDI nan aki.


text:
Riba 20 di maart, Dia Mundia di Salud Oral, Departamento di Salud Publico (DVG) ta para keto rib’e importancia di nos salud oral. Ta clave pa recorda tur hende con importante nos salud oral ta den nos bida. Salud oral ta mas cu’n sonrisa bunita.
Nos boca y djentenan tin funcion basico cu nos curpa tin mester di dj’e, manera e habilidad pa papia, hari, kauw, guli, sunchi y pa demostra nos sintimentonan.
Ademas, tin un relecion entre enfermedad di carni di djente y riesgo pa desaroya diabetes, enfermedad di curason, cancer di pancreas y pulmonia.
DVG ta promove un bon salud oral fo’i chikito cu diferente programa di conscientisacion durante henter aña, manera revision di djente di mucha ora di bay Wit Gele Kruis, revision di djente na scol, ta promove e derecho di uzo di e ‘Sanerings kaart’ di AZV y segun peticion brinda charla educativo di salud oral na scol.
E aña aki DVG kier promove e importancia pa cuida nos boca y djentenan, tanto cerca mucha como adultonan. Ademas DVG kier conscientisa comunidad di e impactonan social (p.e. nos ta evita di hari pa motibo di nos djentenan) y economico (tratamento dental tin su gastonan) di e enfermedadnan oral.
Un salud oral optimal ta necesario pa mantene nos salud y nos bienestar general. Ora nos mira rond mundo, 90% di e poblacion lo sufri di un malesa oral durante nan bida p. e. caries, enfermedad di carni di djente of cancer oral y Aruba no ta un excepcion.
Un gradicimento y saludo ta bay na tur esnan cu ta traha den e profesion y contribui na mehora e salud oral di nos comunidad. E aña aki Departamento di Salud Publico kier motiva tur hende pa tuma responsabilidad di nan salud oral cu ta den nan mesun man.
Un higiena oral inadecuado ta conduci na acumulacion di resto di cuminda y bacteria rib’e djentenan. Esaki na su turno por causa caries y enfermedad di carn’i djente.
Ora nos skeiro djente dos biaha pa dia, nos ta kita e resto di cuminda y ta baha e cantidad di bacteria den boca. Haya sa trempan di e enfermedadnan oral ta importante.
Bishita bo dentista 2 biaha pa aña ta yuda preveni y trata e condicionnan den boca mas trempan posibel. Asina tur hende por gosa di boca y djentenan funcional y saludabel for di mucha te na edad halto.
Pa mas informacion por yama 5224200 Departamento di Salud Publico, Seccion Cuido Dental Hubenil.


text:
Aruba por a tuma nota cu e aña aki Flip Flop Festival (maart 31, april 1 y april 2 2017) a anuncia algun artista cu a cay hopi na agrado manera Morgan Heritage y Konshens. Sinembargo diamars ultimo durante un rueda di prensa a anuncia un
Day: March 1, 2017
Boluntario inscribi AWOR pa ARUBA DOET 2017
Boluntario inscribi AWOR pa ARUBA DOET 2017
Preparacionnan ta den “full swing” pa e evento boluntario mas grandi na Aruba. Pa e weekend di 10 y 11 di maart 2017 tin mas di 3400 boluntario cu lo duna un man na un fundacion, club di deporte, scol, grupo di scouting, centro di bario y instancia di cuido
Anochi di informacion na Colegio EPI diabierna 3 di maart 2017
Colegio EPI ta organisa diabierna 3 di maart su anochi di informacion 2017 caminda lo duna informacion balioso na tur studiante di scolnan secundario. E anochi di informacion lo tuma lugar di 5:30 pm pa 8:00 pm den e Auditorium di Colegio EPI, caminda cu lo tin varios booth di
Filomena College MAVO a prepara un dia di informacion balioso pa nan formacion personal
Como parti di formacion di nos alumnonan, e coordinador di actividad, juffrouw Leocadia conhuntamente cu un team y algun instancia, a prepara un dia sumanente informativo. E periodo di Carnaval semper tin su retonan y no tin nada miho, pa brinda extra informacion relevante na nos alumnonan, p’asina nan ta bon
Los Laga Bai ta gradici y felicita tur 500 participante
Despues di un exitoso temporada di Aruba su Carnaval 63, Los Laga Bai kier extende un palabra di gratitud y felicitacion na tur nos 500 participantenan pa cu nan creatividad, exuberancia y alegria durante nos celebracion di 35 aña di existencia. Tambe nos kier a gradici tur nos boluntarionan (bartenders, drivers,
Aruba Table Tennis a tene su torneo di ranking luna di februari
Federacion di Tenis di Mesa a tene su prome torneo di ranking pa 2017. E hungadornan den tur categoria a enfrenta otro p’asina defini nan posicion fiho riba e ranking di ATTA. Tur fin di luna e dicho federacion ta tene su torneo di ranking. Nos tin e siguiente resultadonan: Den e
Grupo #9 di Formacion Social a completa nan trayecto y ricibi certificado
Salon ‘Gouden Bal’ di Mariniers Kazerne tabata sede un biaha mas pa ceremonia di graduacion di SVT Traject/Formacion Social. Mayor y famia, docente y representantenan di oficina di Formacion Social, como tambe di Cuerpo di Marina Hulandes tabata presente pa mira momento cu cada hoben participante a ricibi su certificado. Despues


text:
E guera di documento a cuminsa. Loke exigi transparencia como ciudadano nunca por a logra, ta tumando luga boluntariamente via e politiconan mes. Tiramento di lodo so e ta? Nos no ta pensa asina. Nos ta kere cu mester evalua cada documento presenta riba su merito. Ki sorto di documento e ta? Kico e ta proba? Tin un delito envolvi den e asunto? Si ta asina, kico ta bay haci cu ne? Hopi di e preguntanan aki ta bin dilanti ora nos tira un bista riba e documentonan cu e lider di e partido POR a pone riba mesa awor. Nan ta relaciona cu e caso cu di basta tempo caba ta haya hopi atencion den e medionan di comunicacion cu no ta apoya e gobierno actual ciegamente.
Centro di atencion ta e aparente organisacion lanta cu e meta pa comete crimen, di e ministro encarga cu Infrastructura. Den e dianan desde e invasion na cas di su colega, continuamente nos ta tende e comentario: “Ami no ta comprende un cos. Pakico Paul Croes? E otro aki no solamente ta su brother in crime pa loke ta permiso; e tin otro pica mortal ta comete den bendemento di tereno. Ki dia OM ta bay haci algo cu esey?” Y den e editorial aki tambe mas di un biaha nos a comenta riba e negoshi di tereno cu ta sigui te awe manera nada no a pasa. Y no solamente mester investiga e asunto di otorga y despues bende tereno, cu a haya den opcion, pa sumanan miyonario, pero mester investiga cu despues di bay riba cuenta di un tal persona, unda e placa aki ta bay?
Pasobra ta inimaginabel cu ta haci e sorto di dealnan aki, anto e beneficiado ta solamente e persona aki? Nan por ta stim’e den su partido, pero tanto asina cu e por enrikece su mes y keda cu tur cos? ‘A otro perro con ese hueso.’ No ta pornada nos, y otronan, ta keda mustra riba necesidad di un ley di financiamento di partido politico, cu ta supervisa tambe henter e structura organisativo cu nan tin den forma di fundacion cu ta handle placa pa nan. Tambe nos ta bolbe mustra riba e delito, ya documenta na varios ocasion, di e ‘contribucion social’ cu e ministro di Infrastructura ta exigi di e beneficiadonan cu a haya tereno comercial cu nan a bira bende despues. Bo no por exigi placa pa emiti propiedad publico, ni pa meta caritativo; esey yama corupcion y ta castigabel! Pero tambe nos ta mira, specialmente di e partido den gobierno, cu nan no kier percura pa control, pasobra e no ta cumbini nan, no den tempo di eleccion, nunca.
Simplemente aki a lanta tapa di un di e posnan di corupcion mas grandi cu e comunidad aki a yega di mira. Si nos prome ministro kier gaba cu su gabinete a kibra mas record cu tur otro gobierno den nos historia, no desde 1986, sino desde 1954, nos no por haci nada mas cu reconoce cu e biaha aki si nos ta completamente di acuerdo cu ne. Solamente cu e lo no ta di acuerdo cu e recordnan cu nos kier menciona. Claro cu tin di nan cu e no por nenga. Cu nos tin e dudoso honor cu un ministro di nos pais ta ser lanta di su cama cu un invasion combina di cuerpo uniforma di Aruba y Hulanda, pa prome biaha di e forma aki den henter Reino. Nos ta corda bon cla e caranan di desapunto y, esey nos ta spera, algo di berguensa tambe, durante nan video graba pa evita un confrontacion directo cu prensa. Ta p’esey e demostracion di hubilo di fin di siman cu a pasa, unda a duna impresion cu nan a gana lotto pa hinca esaki den campaña, a cay asina malo cerca tanto hende.
Naturalmente nos por spera cu e otro banda, di gobierno, tambe lo cuminsa saca informacion, entre otro tocante e ex ministro disidente cu a lanta su mes partido. Pero pa esaki ta conta mescos. Nos ta evalua cada documento riba su balor specifico. Asina ta, laga nan bin. En todo caso, cu esaki e campaña electoral a cuminsa drenta den un fase nobo, unda por spera revelacion nobo tocante mal gobernacion tur dia. Ki efecto esaki lo tin riba eleccion finalmente, no ta cla ainda. No semper ta echo ta dicidi con hende ta pensa y actua. Hende gusta kere esun cu nan kier kere.
Pero di otro banda, nos tur a gana cu e pruebanan di mal gobernacion a cuminsa sali. Sikiera di e manera aki nos a cuminsa haya algo di transparencia. Despues di casi ocho aña di hinca nos den un abismo financiero nunca bisto, mas documento sali, miho. No tin miho manera pa convence e ciudadano cu no ta cuestion di djis laga e proximo gobierno tuma over; tin hopi cos di drecha.


text:
Lithium
Lithium ta un Elemento kímiko ku ta un metal moli, kolo plata-blanku ku ta keda den e grupo kímiko di metalnan alkali. E ta representa dor di e symbolo Li anto e number atmiko 3. Bou di kondishonan normal e ta e metal mas light anto e elemento solido menos masivo. Manera tur metalnan alkali e ta hopi reaktivo anto kimabel. Pa e rason aki e ta normalmente warda den un zeta kímiko. Ora e wordu kortá, lithium ta mustra un luster metaliko, pero den kontakto ku airu muá e ta bira un kolo gris fadá, anto e orei, pretu. Pasobra e tin un reaktividat haltu, Lithium niunka no ta okuri normal den naturalesa, anto normal ta aparse komo parti di algu otro, mayoria biaha komponente ioniko. Lithium ta okuri den un par di metalnan pegmatiko, pero e tambe ta obtené for di brimonan i klei. Riba un escala industrial, lithium ta isloka elektronikamente for di un bruashon di lithium klorido anto potasium klorido.


text:
Un politico ta traha pa su pais y su pueblo, esaki ta bo candidato rib’e lista di POR, Robin-Ann Didder, un politico cu su prioridad, ta cu e persona ta na prome luga.
Enseñansa ta den crisis esaki mester di su atencion y mi ta sigur cu cierto componentenan den enseñansa mester wordo cambia, pa nos por wak mehoracion.
Tin cambio na short- y longterm den enseñsa cu tin cu tuma luga. Enseñansa no ta un fast return investment e lo tuma su tempo, pero si nos traha cu nos nanishi den e mesun direccion hunto nos lo logra.
Tin diferente punto cu mester traha riba dj’e y cu tin atencion di partido POR.
Introduci Papiamento como idioma di instruccion den e prome klasnan di scol basico.
Atencion pa nos muchanan den enseñansa special y e cuido di muchanan den creche.
Oportunidad pa docente desaroya nan mes y implementa esaki na scol.
Inverti y percura pa material necesario di enseñansa (digitalisa enseñansa).
Mehora y revisa curiculum di cada tipo di scol y crea mas scol multilingual.
Encurasha y trece oportunidad pa nos studiante logra nan diploma.
Crea mas oportunidad pa MBO y HBO na Aruba.
Inverti den infrastructura di scolnan cu a keda atras bashi como monumento.
Campaña general pa muchanan ta mas activo den, deporte, arte y cultura.
Enfoca pa scolnan ta mas saludabel y traha riba siguridad paden y pafo di scol.
Atencion pa ley di Leerplicht.
Colaboracion entre directiva di scolnan, inspeccion, examenbureau y directie onderwijs.
Esaki ta algun puntonan cu mester di atencion pa por cuminsa pone hunto e piedranan necesario pa cuminsa cana e caminda pa cuminsa drecha enseñansa en general, Didder ta splica.
Sin embargo, no ta un partido of un Minister so por logra e meta aki pero tur esnan cu ta forma parti di e organo den enseñansa. Hunto y cu e sosten di e mandatario por logra e meta pa un miho organo di enseñansa y alabes ta crea muchanan, hobennan y adultonan di nivel cu Aruba tin mester pa sigui carga pais Aruba.
Cu bo sosten den mi persona como educadora mi lo t’ey pa traha hunto cu bo pa nos Aruba. Trabou ta cuminsa despues di e eleccion y lo mi mustra cu bo voto no a bay perdi, Didder ta sigura na final.


text:
Cathleen Giterson ta yuda stimula lesamento
Na Biblioteca Naciona Aruba nan ta casi cla cu e preparacionnan pa e Festival di buki pa mucha. Cathleen Giterson for di Corsou ta duna su aporte na e festival di mucha y ta bishita diferente scol otro siman pa conta storia. Y na biblioteca San Nicolas tambe lo tin presentacion di Cathleen Giterson diahuebs atardi 3or.
Cathleen ta un escritor, poeta, ilustrador y compositor. E ta gusta tur loke tin di haber cu rima, poesia, cantica, charada y cuenta. For di chikito Cathleen tabata gusta sinta pensa y traha su mes rimanan y su mes ‘novelanan’. E tabatin su personahenan imaginario fiho y tur anochi prome cu drumi e tabata inventa un capitulo di su propio ‘novelanan’. E tabata gusta e ora di bay drumi masha hopi mes pasobra ta esey tabata e ora pa e ‘crea’ su capitulonan cu hopi placer y goso. El a debuta cu su obra literario pa hoben y adulto titula ‘Djis un Pensamentu’. Y a lansa su website www.djisunpensamentu.com. E siguiente aña el a obtene e Premio UNESCO pa idioma materno Papiamentu 2011 den e categoria profesional. E ta gusta experimenta cu estilonan literario, gusta hunga cu idioma y ta skirbi tocante tur tipo di tema.
Cathleen ta gusta mucha masha y semper ta percura pa ora e skirbi of publica un obra pa mucha, pa e ta agradabel pa e muchanan y cu tin partinan tambe cu ta siña e muchanan algo of cu ta enrikece nan vocabulario na un manera di wega y simpel. Cathleen a studia idioma y literatura Spaño na Universidad di Utrecht y a obtene e grado di doctorandus. Cathleen ta gran amante di naturalesa cu ta un fuente cu ta inspire tur dia y ta gran fanatico di tur tipo di musica. Muchanan cu no ta haya bishita na scol por bay scucha storia di Cathleen na biblioteca San Nicolas diahuebs atardi 3or, dia 6 di november. Tur mucha ta bon bini. Presentacionnan den siman di festival ta completamente gratis.


text:
Riba 18 di Maart, Dia Di celebracion di nos Himno y Bandera Monumentenbureau Ta Forma Parti Di E Exposicion “ARUBA TA DI NOS TUR” Na Archivo Nacional Aruba (ANA)
En connecion cu nos celebracion di nos Himno y Bandera, Monumentenbureau ta uni cu Archivo Nacional Aruba (ANA) pa e exposicion “ARUBA TA DI NOS TUR” riba 18 di Maart 2017, cu ta nos dia nacional di Himno y Bandera. Aki Monumentenbureau lo comparti diferente informacion valioso di casnan di Kunuku. Lo comparti entre otro informacion di casnan den centro di ciudad y pafo di ciudad, materialnan di construccion, diferente estilo daknan, decoracionnan riba e casnan, con e gootnan di cas tawata construi y informacion di e fogon.
E exposicion aki lo keda habri pa 2 luna largo pa scolnan pa bishita y haya e informacion di Aruba di antes.
Monumentenbureau ta invita e pueblo di Aruba pa pasa bishita e exposicion y alaves haya informacion valioso tocante nos herencia cu ta e casnan di Kunuku.


text:
Festival di buki pa mucha 2012
Nos mundo ta draai y ami ta sigui lesa bay
Festival di buki pa mucha na november
E preparacionnan pa e festival di buki pa mucha a cuminsa. Esaki ta planea pa tuma lugar den e siman di 2 di November pa 9 di November 2012.
Cada aña ta scohe un tema diferente y un grupo di autor y ilustrador di buki pa mucha for di Aruba Antiyas y Hulanda. E tema di e aña 2012 ta “ Multiculturalidad” y e lema ta: ‘Nos mundo ta draai y ami ta sigui lesa bay’. Esaki ta e di 20 festival cu biblioteca ta presenta caminda ta bishita mas of menos sesenta scol riba nos isla. Biblioteca ta organisa e festival grandi aki pa stimula mucha pa lesa y pa stimula combersacion y interes pa autor di buki pa mucha como tambe ilustrador y artista. Pa medio di e bishitanan na scol e mundo tras di e buki ta yega mas cerca di e mucha. Mucha por combersa mas directo cu e escritor di e buki cu el a lesa.
Workshops pa maestro
Biblioteca ta purba di stimula participacion di scolnan pa medio di workshops pa maestronan. Ta duna nan introduccion entre otro di e tema y e autornan y ta duna tips y conseho kico pa hasi cu nan grupo pa asina prepara pa e bishita di un autor. E workshopnan ta cuminsa di 24 pa 27 di september. Dialuna 24 y diamars 25 di september n San Nicolas (IPA). Diaranson 26 y diahuebs 27 di september na O’stad (BNA)
Carino di siman
Tur aña un autor y ilustrador ta traha riba un publicacion special pa e festival. E aña aki Sr. Dolfi Kock ta na turno pa hasi esaki hunto cu ilustradora sra. Ria Arrindell. Ta haya e buki aki gratis cu compra di buki na libreria durante e apertura di festival y despues na tur librerianan participante te ora e stock caba . E titulo di e publicacion nobo cu biblioteca ta spera ta ‘Bon mucha???...Tur dia!’
Dolfi Kock (1941) a publica “E gulido golos”, su prome buki na 2004. Banda di storia pa mucha, Dolfi Kock ta skirbi poesia tambe. Ria Arrindell a yega di ilustra mas buki pa mucha, titulo di e bukinan ta ‘Priki prikichi y princes’, ‘Djente Chikitin ta bay keiro’. ‘Magy Maripampun’ y ‘Tres storia Rubiano’. Tanto Kock como Arrindell tin hopi aña di experencia trahando den enseñansa na Aruba. (Potret)
Cantica di festival
Composicion di e cantica di festival ta Sr. Robert Reeberg. Areglo: Sr. Uranis Boekhoudt.
Tur aña tin un cantica di festival y e aña aki lo compila tur e 20 canticanan di e añanan anterior y e CD lo ta obtenibel durante e apertura dia 2 di november 2012
Autornan y ilustrador
Diferente autor y ilustrador di Aruba, Corsou, Bonaire, Sint Maarten,Hulanda, Jamaica y Surman a ricibi un invitacion di biblioteca pa participa na e festival anual.
Por spera presentacion di:
Hulanda: Mylo Freeman, Tjibbe Veldkamp, Evelien van Dort y Sjoerd Kuyper. Corsou: Tio Ali (Alvin Inecia), Roland Colastica. Boneiro: Tio Gabi(Gabriel Mercera), Kathleen Thielman. St.Maarten : Loeki Morales, Surnam : Hilli Arduin, Jamaica : Amina Blackwood Meeks, Aruba: Robert Reeberg, Olga Buckley, Desiree Correa, Mariebelle Arends, Dolfi Kock, Dora Lauffer-Mathilda, Noris van Lis-Donata, Olga Orman
Den proximo simannan biblioteca lo publica mas informacion di e autornan aki riba su website y riba FaceBook. Y lo distribui informacion pa e scolnan participante. E ana aki ta dedica e festival na Sr. Ruud Bosch como tambe e buki.
Financiamento
Un gran parti di e gastonan pa e festival ta wordo cubri dor di biblioteca. . Tur aña biblioteca ta spera di por haya sosten di sponsors cu ta mira e importancia di sostene e meta di stimula mucha pa lesa, entre otro di e librerianan aki na Aruba, aerolineanan y sponsornan fiel di tur aña.
Boluntario
Autornan ta bishita scolnan acompaña pa un empleado di biblioteca of sea un boluntario. Personanan interesa pa ta boluntario durante e siman di festival por tuma contacto cu Yosmar Sneek na 5821580 / 5821540
Apertura y clausura
Biblioteca Nacional Aruba ta laga fiesta di apertura pa un parti den man di un scol preparatorio of basico y librerianan local. Publico por spera un bunita presentacion di Maria School pa e apertura como tambe presentacion di e autornan participante.
Clausura di e festival ta den man di Scol preparatorio Arco Iris e aña aki. Muchanan lo percura pa un bunita presentacion riba stage dilanti biblioteca. E diferente libreria ta pone nan coleccion di buki pa mucha na benta bou tent riba caya dilanti biblioteca. Un y tur ta bon bini.


text:
Morto na Koraal Tabak: 2 hòmber i 2 muhé a drif yega kosta sin bida
Djárason 10 yanüari 2018 for di den alrededor di 10.45 or polis durante ku e tim di mantenshon di òrden públiko tabata hasi un investigashon den e área di Koral Tabak, nan a bin topa ku kuater kurpa sin bida 2 hende hòmber i 2 hende muhé kantu di awa, tres di e kurpanan tabata banda di otro i e di kuater kurpa tabata na un distansia. Mas aleu polis a konstatá ku na e sitio tin un kantidat di palu ku probablemente ta prosedente di un boto, un kantidat di jug ku kombustibel (gasolin) i diferente otro artíkulo manera paña i sapatu.
Mesora a bati alarma i kuminsá un investigashon na e sitio. Personal di Warda Kosta a bula ku e helikòpter na i rondó di e sitio pa basta ratu pa wak si tin sobribibiente i/òf kadaver. E sobrá unidatnan i personal di diferente departamento i organisashon ku tin tarea den tipo di kasonan asinaki a akudí na e sitio ariba menshoná.
For di un investigashon preliminar ku a realisá na e sitio a sali na kla ku probablemente e pida palunan ku a haña na e sitio ta prosedente di un lancha i ku e kurpanan sin bida ku a haña probablemente lo tabata riba e lancha aki.
Algu ku na e momentonan aki ainda no ta konosí a sosodé ku e lancha i e personanan aki probablemente a hoga i finalmente nan kurpa a bin resultá riba tera kantu di awa. E sobrá di e lancha, e jugnan di gasolin i e otro artíkulonan tambe a resultá riba tera.
A konfiská diferente artíkulo ku ta di importansia pa e investigashon. Mas aleu e espertonan na e sitio a konkluí ku e kurpanan sin bida tin algun ora ku nan a fayesé. Riba òrdu di Fiskal di Ministerio Públiko a konfiska e kurpanan sin bida pa mas investigashon.


text:
WILLEMSTAD – Awe diaranson, 19 di april 2017, a continua cu e caso penal contra Burney “Nini” Fonseca y e sospechosonan relaciona cu e asesinato di politico Helmin Wiels.
E caso Maximus sigur tin atencion di Corsou y Reino Hulandes.
Fonseca ta considera como un link entre esnan cu a duna ordo pa asesina Wiels na mei di 2013. E asesino di Wiels, esta Elvis Kuwas, alias “Monster”, a wordo traslada for di Boneiro pa Corsou como un testigo den e caso. El a declara cu e ta cla pa confesa tur locual e sa.
Den e discusionnan cu a tuma luga durante tratamento di e caso, varios nomber a keda menciona.
Esun mas sobresaliente tabata ex Minister George Jamaalodin, kende actualmente ta cera na Caracas pendiente su traslado pa Corsou. Jamaalodin ta sospecha di ta esun cu a paga pa termina cu bida di Helmin Wiels, mientras Fonseca ta sospecha di ta esun cu a ricibi e placa.
Por lo tanto, a base di evidencianan treci padilanti, Ministerio Publico a exigi 26 aña di castigo pa Burney “Nini” Fonseca.
Ademas, lo mester tende for di mas testigo y presenta e materialnan cu a wordo produci for di lunanan di investigacion. Lo sigui observa e desaroyo di e caso aki.


text:
Den e periodo di 12 di januari pa 23 di Februari, e campeonato di Club a wordo hunga riba e diahuebs anochinan. Un total di 12 participante a inscirbi p’e torneo aki.
Den e inscripcionnan, tin un hoben di 13 aña cu pa prome biaha ta participa den e Open (Señor) secion di nos Federacion. Esaki t’e hoben Ilya Stetsenko.
Despues di 7 rond, Jose (Chelo) Pesqueira a bira campeón di Club pa aña 2017. Na di 2 lugar a termina Angelo Franken. Ambos a termina cu 5.5 punto, pero Chelo tabatin mas punto di resistencia. Den e encuentro y entre nan dos, Chelo a gana.
Y na di tres lugar a termina Octavio Croes. Octavio a score 4.5 for di 7 punto.
Na di 4 te/cu 6 lugar tabatin un empate entre e debutante Biron Barton, Ilya Stetsenko y Randy Tromp. Nan tur 3, a score 3.5 punto.
Biron Barton a keda na di 4 lugar dor cu el a topa e hungadornan mas fuerte y Ilya Stetsenko na di 5 lugar.
Ilya Stetsenko t’e hungador mas hoben den e Campeonato aki. Ilya a haci na januari 13 aña y esaki ta su debut den e grupo di adultonan di diahuebs anochi.
Nos a premia Ilya cu su logro di a termina na di 5 lugar den su promer salida cu un Chess Achiefment Certificate.
Diahuebs awor, dia 9 di Maart, nos tin pa 7:00 di anochi, nos Algemene Leden Vergadering y pa 8:00pm, nos lo start cu e siguiente torneo di diahuebs anochi, “Torneo di Pasco Grandi” cu lo wordo hunga den e periodo di 9 maart pa 27 april.
Y riba dianan 17, 18 y 19 di maart, nos lo tene nos acostumbrado weekend tournament “Copa Himno y Bandera”. Mas información lo wordo duna mas después.


text:
Despues di 20 aña Aruba un biaha mas ta den un proceso di formacion di un Gobierno di coalicion. Hopi t’esnan cu no conoce con e proceso aki ta bay ya cu pa 4 eleccion tras di otro ta un partido a haya e mayoria absoluti. Di 2001 pa 2009 partido MEP y di 2009 pa 2017 partido AVP.
Despues di e 20 añanan aki pueblo di Aruba a bisa cu ta suficiente pa tin un solo partido na mando y a scoge pa bay den direccion di un Gobierno di coalicion unda e ‘checks & balances’ lo por funciona mihor cu loke a pasa durante gobernacion di un solo partido.
Parlamento lo bay eherce mayor control y e famoso ‘stempel parlement’ lo perde su nefasto validez.
E coalicion ideal lo mester tabata uno di AVP-MEP cu un total di 18 asiento, pero e enemistad entre e dos partidonan aki ta bin di decadanan atras.
Hopi lo bisa cu mester laga tur cos atras y traha na bienestar di Pais Aruba, pero e programanan presenta p’e dos partidonan aki ta totalmente diferente.
Aki no tin bashamento di awa den biña, aki lo mester bay sea cu awa of cu biña y lo ta hopi dificil pa un di e dos partidonan aki laga nan programa cay y sigui cu e programa di e otro partido.
Mirando cu AVP a sali e partido mas grandi, e siguiente opcion lo tabata un coalicion cu POR y eventualmente cu RED tambe, pero aki un biaha mas tur dos partido a anuncia inclusivo prome cu e resultadonan final tabata conoci cu nan no lo traha cu otro.
Lider (ainda) di partido AVP, Mike Eman, a bisa for di basta luna caba cu e no lo traha cu POR, mientras cu Otmar Oduber, lider di POR, a bisa cu mientras cu tin algun persona cu ta sigui ocupa posicion di Minister, e no lo por traha cu AVP.
El a bisa cu e no ta sostene e maneho di AVP mas y pa tal motibo el a sali. Logicamente e no lo forma un Gobierno cu ta bisa cu ta continuacion di loke a wordo haci.
Ademas, mester wak e scenario cu AVP, aunke a haya mas cantidad di voto, el a wordo castiga dor di pueblo cu 10 mil voto, bayendo di 13 asiento te na 9 asiento.
P’esey e formacion di Gobierno mas logico y cu lo conbini Aruba mas t’esun di MEP-POR y posiblemente RED.
Programanan di MEP y POR tin hopi similitud y e diferencianan ta minimo entre un y otro. Programa di RED tambe tin varios punto similar y por basha awa den biña pa loke t’e puntonan cu ta diferente, manera e lider Ricardo Croes a bisa.
Tanto Evelyna Wever-Croes como Otmar Oduber a mustra for di inicio di e proceso di informacion cu nan ta dispuesto pa traha cu otro y esey t’e rumbo cu ta bayendo tambe. E ta un decision cu no ta facil mirando e pasado di e dos lidernan aki y algun di e integrantenan cu politicamente tabata ataca otro fuertemente.
Pero ambos a mustra cu por laga atras aspectonan negativo aki y concentra riba traha conhuntamente pa bienestar di Aruba.
Hopi lo bisa cu e Gobierno di e dos partidonan aki no lo bay dura largo, mas ainda teniendo na cuenta cu e ta un mayoria minimo, pero por spera net lo contrario. Un Gobierno duradero cu lo tin su ‘checks and balances’ manera debe ser y cu lo traha basa riba un programa di gobernacion conhunto cu si wordo ehecuta manera debe ser, e ganador lo ta pueblo di Aruba.
Ambos partido of e tres partidonan lo ta controlando ehecusion di e programa al pie de la letra y den caso cu esey no tuma lugar lo sa di tuma e pasonan necesario p’e rumbo wordo coregi y esey ta hustamente loke Aruba merece, un Gobierno cu tin e pueblo, e ciudadano na prome lugar.
Ban duna e dos/tres partidonan aki e oportunidad pa traha, ban laga nan mustra kico nan por haci hunto y no purba kibra loke ainda no a ni cuminsa.


text:
WILLEMSTAD. Un di e konklushonan ku por saka for di e enkuentro KU Minister Martina tabatin ku empresarionan okal ta ku empresanan ya tin nan planan di kontingensia i ta aktuando kaba den preparashon pa si e Presidente disidi di prolongá e sanshon.
Pero a bin dilanti tambe ku mester kita for di e dependensia di Venezuela i buska otro merkadonan i sera tratadonan ku paisnan pa garantisá kuminda pa nos mes i pa esnan ku ta bishitá nos.
Den e kuadro aki Minister Martina a informá ku ya a start kombersashonan pa sera akuerdonan komersial ku Repúblika Dominikana, Colombia i Caricom i ku esaki lo duna nos akseso na mas diversidat di merkado.
OUTOSUFISIENTE
Presidente di ADECK, Wilbert Geertruida a indiká ku “Nos mester traha pa bira outosufisiente, ta tempu pa nos tuma rienda di nos seguridat alimentisio” ku ta un gritu ku nos tin 100 aña ta tende.
Awor mas ku nunka mester logra stimula e sektor di agrikultura, krio di bestia i peska pa por abastese merkado lokal i garantisa kuminda pa nos mes i nos bishitantenan.


text:
“Relaciona cu e desicion di Ministerio Publico pa pidi 3 aña y mey pa un abusador sexual cu a wordo gara sunu den auto cu un mucha menor di edad, e lider di MEP a haya bon pa ataca partido AVP riba esaki en bes di yuda busca un solucion real pa e dolor aki!
E ta un BERGUENSA cu e lider di oposicion no ta uza su conocemento di ley pa papia berdad den e asunto aki. Ta un BERGUENSA cu e lider di oposicion ta purba pone e culpa na e luga robes y sconde e hecho cu e ta papia so sin actua!
E ta un BERGUENSA y un comportacion iresponsabel pa un hende cu sa miho, ta actua asina insincero. Ni pa bentaha politico un “lider politico” ta bruha tera di e forma aki.
Esta un BERGUENSA!”, asina Rene Herde’ a expresa.
HECHONAN
“E hechonan ta contradeci atrobe completamente loke e lider di MEP ta bolbe haci. E hechonan ta cu ta cu sosten di AVP den Parlamento cu a hisa e castigo pa crimennan di abuso sexual contra menos di edad na 8 aña. Den caso cu tin circunstancianan cu ta pisa mas, e castigo por bay hasta te 16 aña.
Den e caso specifico cu ta den discusion awor aki, tin tur preuba cu por tin mester. E violador a wordo gara na momento di e acto. Contrario cu den otro casonan, den e caso aki no tin falta di prueba. E circunstancianan pa aumenta e castigo ariba 8 aña tambe t’ey.
P’esey ta straña nos di AVP cu Ministerio Publico a pidi asina poco pa e castigo.
Ministerio Publico a pidi menos cu mita di e castigo cu por a wordo duna, anto sin conta e motibonan pa aumenta e castigo pa 16 aña!”, Herde’ ta splica.
“Hecho ta cu AVP Parlamento a haci e trabou di aumenta e castigo hopi mas halto cu loke Corte sa duna! Hecho ta cu AVP ta di acuerdo cu e sentimiento di husticia di pueblo den e casonan aki pa pidi pa e castigonan hopi mas halto. E daño cu ta causa na e victimanan ta keda cu nan pa resto di nan bida. E violador ta sali liber den un par di aña. Hecho ta cu Ministerio Publico y Corte ta sigui tuma decisionnan cu ta hopi diferente cu loke e “sentimiento di husticia” den comunidad ta demanda. Hecho ta cu e mes un situacion aki tin na Hulanda.
Eynan tambe comunidad ta cuestiona e desicionnan di Ministerio Publico y Corte. Kiermen cu esaki no ta un asunto netamente Arubiano! Hecho ta cu e lider di MEP sa tur esaki.
Pero apesar di sa cu e problema no ta cerca Parlamento of Gobierno, pero cerca Ministerio Publico y Corte, toch e lider di MEP ta scoge conscientemente pa bruha tera y crea un impresion totalmente robes. E ta haci esey pa purba saca probecho politico for di un asunto asina delicado y doloroso. Esey ta un BERGUENSA!”, Herde’ a mustra.
PUNTO DI BISTA DI AVP
“Fraccion di AVP den Parlamento for di aña 2010 a scucha famia di victimanan, a scucha organisacionnan cu ta boga pa husticia y pa proteccion di muchanan.
Fraccion di AVP a cambia e ley y a aumenta e castigonan. Fraccion di AVP ta desaproba atrobe e hecho cu Ministerio Publico y Corte di Husticia ta interpreta ley y e hechonan den casonan di abuso sexual di tal forma, cu semper e castigonan ta hopi mas abou cu loke ley ta permiti of cu loke pueblo ta spera di nan como acto di husticia.
AVP y pueblo no ta pidi pa vengansa! Nos ta pidi pa husticia! Nos ta pidi Ministerio Publico y Corte pa sikiera splica nos y pueblo con nan ta yega na pidi y duna castigonan asina ley di loke ley ta permiti. Nos ta pidi pa Ministerio Publico y Corte splica nos y Pueblo ta dicon e castigonan cu ta pidi y duna ta asina leu di loke nos sentido di husticia ta spera.
Na e lider di MEP, cu ni sikiera a presenta e concepto di ley cu el a priminti pa trata den Parlamento pero awe atrobe ta purba crea un impresion totalmente robea. E no kier contribui na un solucion.
E djis kier saca probecho politico! Hasta den algo asina sensitivo. Esta un BERGUENSA!”, asina Rene Herde’ a duna di conoce.


text:
Pronostico di tempo compila, ta indica cu dialuna anochi, shelo lo ta levemente te parcialmente nubla y generalmente seco. Den marduga y diamars, shelo lo ta parcialmente nubla cu chens pa awasero breve.
Temperatura maximo 33 grado Celsius y temperatura minimo 28 grado Celsius.
Solo lo baha awe nochi 07:01 pm y lo sali maƱan mainta 06:13 am.
Biento lo ta modera te basta fuerte for di direccion oost; forsa 4 te 5 (20 te 39 km/ora, 11 te 21 nudo). Den dia fuerte te posiblemente duro den rafaga; forsa 6 te 7 (40 te 61 km/ora, 22 te 33 nudo)
Situacion general di tempo:
Humedad presente den nivelnan mas abou di atmosfera regional lo pone cu temporalmente mas nubia por forma den nos area. Pa e motibo aki por spera un awasero breve, especialmente den oranan di marduga y mainta trempan.
Condicion di lama:
Olanan di lama lo ta for di direccion oost cu haltura di 4 te localmente 6 pia. E olanan di mas halto ta na costa noordwest di nos isla.
Temperatura di superficie di lama: 27 grado Celsius.
Fenomenonan special: ningun
Registracion di temperatura (Celsius) y awasero (mm) den ultimo 24 ora:
Airport max 33 / min 27 / 0.0
Hadicurari max 31 / min 27 / 0.0
Pronostico di tempo pa proximo dianan di siman:
Parcialmente nubla cu localmente un awasero breve. Biento lo ta for di generalmente oost y modera te basta fuerte, de bes en cuando fuerte te posiblemente duro den rafaga; temperatura max / min lo ta: 33/28


text:
Ministerio di Enseñansa a organisa EduCanada Fair 2017, unda “Business meets Education” a bini hunto. Diferente compania priva a bini hunto cu enseñansa y a comparti diferente informacion. Sheila Maduro, hoofd onderwijskundige zaken di Departamento di Enseñansa y Kevin Schuit di Academy of Fine Arts and Design tabata presente na e Business meets Education.
Sheila Maduro a haya cu e evento tabata hopi interesante. A comparti hopi informacion riba posibilidad cu studiantenan tin pa sigui studia na Canada y tambe pa siña un tiki mas di e pais. Tin algun studiante pa añanan ta bay studia na Canada, pero ainda no ta un grupo grandi ta bay eynan. E no ta un caminda unda cu tin hopi conocemento di dje, p’esey durante EduCanada Fair hopi splicacion a keda duna di tur posibilidad.
Tin e custumber cu mayoria studiante ta bay studia na Hulanda, di cual tin un historia hopi largo ya cu e ta madre patria pero tambe tin financiamento via DUO. Mirando aworaki cu studiantenan kier explora y kier mira otro posibilidadnan, na un otro sistema. Pero tambe e parti cu nan por studia na un otro idioma, esta Ingles, aworaki a bira un posibilidad.
Mas informacion Departamento di Enseñansa haya, e ora e muchanan tambe por ta mas miho prepara. Cu e feria aki studiantenan por haya sa mas y por mira otro opcionnan cu tin.
Kevin Schuit a disfruta di e EduCanada Fair 2017 y e ta haya hopi bon cu tin personanan ta pensa pe futuro di Aruba, pe studiantenan. Cu esaki e educacion di Aruba por bay mas dilanti. “Mi ta contento di mira cu tin hende ta haci esfuerso p’esey”, asina el a expresa.
Academy of Fine Arts and Design ta haya cu ta hopi bon cu Aruba ta habriendo su portanan pa otro cultura y no solamente Hulanda. Tin studiantenan ta menos confortabel cu Hulandes y ta mas miho pa nan bay Canada.